Δημοτικές εκλογές 2019: Στους δύο τρίτος… χωρεί και παραχωρεί! | politischios.gr\nΔημοτικές εκλογές 2019: Στους δύο τρίτος… χωρεί και παραχωρεί!\n•\tΟ Μαν. Βουρνούς στοχεύει να γίνει ο δεύτερος (μετά Μπουμπάρη) επανεκλεγείς δήμαρχος, ο Στ. Κάρμαντζης να προσθέσει άλλο έναν τίτλο στο πολιτικό βιογραφικό του και ήδη εντείνονται οι κινήσεις για τη δημιουργία της «ισχυρής σφήνας» μεταξύ των δύο.\nΜε κινούμενη άμμο μοιάζει όσο ροκανίζεται το (απροσδιόριστο) διάστημα που θα στηθούν οι δημοτικές κάλπες. Η αστάθεια για το τελικό εκλογικό σύστημα και τα «κλειστά χαρτιά» προσώπων ή κομμάτων που θα διαμορφώσουν το περιβάλλον της αναμέτρησης προσδίδουν μια … άγρια ομορφιά στην επικείμενη δημοτική αναμέτρηση.\nΗ πολιτική ηγεσία του Υπουργείου Εσωτερικών επιμένει στην εφαρμογή της απλής αναλογικής. Εκείνο που φημολογείται ότι έχει μεταβληθεί στον αρχικό σχεδιασμό είναι η διατήρηση των δημοτικών παρατάξεων, κανονικά με τους επικεφαλής τους. Οπισθοχωρεί δηλαδή η αρχική σκέψη υπέρ ενός ενιαίου ψηφοδελτίου για τους υποψηφίους δημοτικούς συμβούλους κι ένα αντίστοιχο με τους υποψηφίους δημάρχους. Το περιβάλλον του κ. Σκουρλέτη διατείνεται ότι ο χώρος της Αυτοδιοίκησης είναι το ιδανικό πεδίο εφαρμογής της απλής αναλογικής, για να ωριμάσει σταδιακά το κλίμα των συνθέσεων και των ευρύτερων συνεργασιών σε όλο το πολιτικό σύστημα. Ωστόσο προς το παρόν οι αλλαγές στο εκλογικό σύστημα παραμένουν μια διαχρονική εξαγγελία, ευάλωτη ως προς την εφαρμογή της στην περίπτωση που προηγηθούν απρόβλεπτες εξελίξεις στην κεντρική πολιτική σκηνή.\nΝα σπάσει την … κατάρα\nΣτις προεκλογικές αναφορές του, πριν γίνει δήμαρχος, ο Μαν. Βουρνούς εμφανίζονταν πρόθυμος να αναλάβει συγκρούσεις ακόμα κι αν στοιχίσουν την επανεκλογή του. Από τη συμπλήρωση του πρώτου έτους θητείας του έγινε βέβαια φανερό ότι η επανεκλογή έγινε αυτοσκοπός για το νυν δήμαρχο. Υπόθεση δύσκολη, καθώς θα κληθεί, μεταξύ άλλων, να αναμετρηθεί και με την παράδοση της … κατάρας για τους δημάρχους Χίου της τελευταίας εικοσαετίας. Από το Γ. Βαρκάρη και μετέπειτα (Π. Παντελάρας, Μ. Μεννής, Παντ. Βρουλής και Πολ. Λαμπρινούδης) δεν έπεισαν τους δημότες ότι άξιζαν την επανεκλογή τους.\nΟ Μαν. Βουρνούς θα φτάσει όμως στις εκλογές βαριά λαβωμένος. Η αρχική του επιλογή, που πρακτικά συντηρείται μέχρι σήμερα, να είναι αμελητέο το ενδιαφέρον του για τη λειτουργία της, ούτως ή άλλως, χωρίς αρχική δυνατή συνοχή δημοτικής του παράταξης, έχει αποδυναμώσει τον αρχικό κορμό της «Πρωτοβουλίας», που ήδη μετρά σημαντικές απώλειες όχι μόνο από το δημοτικά έδρανα αλλά κυρίως σε στελεχιακό δυναμικό υποστήριξης.\nΠρόσωπα που προεκλογικά καθόρισαν με τη στήριξη τους τη δυναμική της «Πρωτοβουλίας» πολύ έγκαιρα κράτησαν αποστάσεις, που κορυφώθηκαν με τις λαθεμένες δημοτικές επιλογές στη διαχείριση του μεταναστευτικού. Μια σειρά δημοτικών συμβούλων (Αντ. Μπουμπάρης – Μιχ. Μπελέγρης – Λ. Πυργάρης) έκοψαν τις γέφυρες επικοινωνίας, ενώ μια σειρά άλλων στελεχών είναι σχεδόν … ωσεί παρόντες κι όλοι αντιλαμβάνονται ότι πολύ δύσκολα θα θέσουν εαυτόν στην υπηρεσία του δημάρχου και στη νέα εκλογική αναμέτρηση.\nΑκόμα πιο έντονο πρόβλημα υφίσταται στα στελέχη των Τοπικών Κοινοτήτων, με πιο χαρακτηριστικές τις περιπτώσεις αποστασιοποίησης του προέδρου του Θολοποταμίου ή την αδυναμία συμπλήρωσης της Δημοτικής Κοινότητας Χίου, μετά τις αλλεπάλληλες αρνήσεις επιλαχόντων συμβούλων της πλειοψηφίας να αναλάβουν καθήκοντα. Ουσιαστικά ο Μαν. Βουρνούς πρέπει να δημιουργήσει μια νέα «Πρωτοβουλία», έχοντας να αναμετρηθεί με την … λειτουργία του, ως αυτοδιοικητικού που δεν δίνει ιδιαίτερη βαρύτητα στην άποψη του συνδυασμού του.\nΣτο απέναντι οίκημα, της Περιφερειακής Ενότητας, η έλλειψη χημείας μεταξύ Χρ. Καλογήρου και Στ. Κάρμαντζη, ορατή από τις πρώτες ημέρες εκλογής τους και η αδυναμία ειλικρινούς συγκατοίκησης, παρά τις επανειλημμένες απόπειρες, μετατρέπει την απόφαση Κάρμαντζη να δοκιμάσει την τύχη του στο Δήμο σε μονόδρομο.\nΟ αντιπεριφερειάρχης εδώ και ένα χρόνο δεν κρύβει το σχεδιασμό του. Έχει απλώσει … δίχτυα στη μισή Χίο και όντας στο απυρόβλητο για το μεταναστευτικό και παράλληλα μεταχειριζόμενος με μαεστρία τις διαπροσωπικές σχέσεις, δίνει την αίσθηση της πρόωρης ετοιμότητας για μια εκλογική αναμέτρηση ακόμα και … αύριο.\nΤα περισσότερα από τα στελέχη του συνδυασμού του (Γ. Μανάρας, Γ. Ξενάκης, Κ. Βεργίνας) ενδέχεται να τον ακολουθήσουν στην προσπάθεια διεκδίκησης του Δήμου, με τον ίδιο να επιχειρεί να διεμβολίσει υφιστάμενους δημοτικούς συνδυασμούς ή πρόσωπα του σημερινού ανένταχτου χώρου.\nΑδύναμο σημείο της υποψηφιότητας ότι εδράζεται περισσότερο στην προσωπική βούληση του Στ. Κάρμαντζη να γευτεί την ικανοποίηση διαχείρισης ενός ακόμα επίσημου ρόλου στην πορεία του τόπου και λιγότερο σε ένα συγκροτημένο σχεδιασμό της επόμενης μέρας.\nΗ τρίτη … διέξοδος\nΗ υπό διαμόρφωση διπολική κατάσταση έχει αρχίσει να ανησυχεί πολλούς δημότες, που αναζητούν μια τρίτη εμβόλιμη παρουσία. Ήδη στο παρασκήνιο βρίσκονται εν εξελίξει διεργασίες για τη διαμόρφωση ενός τρίτου συνδυασμού, που δεν θα διεκδικήσει την εξάρτηση από τη Ν.Δ. αλλά θα στηριχθεί πάνω σε συγκροτημένη αντιπρόταση αναπτυξιακής στρατηγικής για τη Χίο, βασισμένη στην προσέλκυση επενδύσεων, τη στροφή της τοπικής οικονομίας στον τουρισμό, στη βούληση συνθέσεων για τα βασικά προβλήματα και τέλος στην διαφορετική από τη σημερινή στρατηγική ως προς την διαχείριση της υπαίθρου.\nΣύμφωνα με πληροφορίες του «π» διευρυμένη ομάδα δημοτών έχει ξεκινήσει ήδη τις επαφές και προσανατολίζεται αμέσως μετά το καλοκαίρι να δημοσιοποιήσει την απόφαση της για κάθοδο στις δημοτικές εκλογές, διαπιστώνοντας ότι στους δυο τρίτος … χωρά.\nΉδη έχουν βολιδοσκοπηθεί πρόσωπα με χαρακτηριστικά ικανά να ηγηθούν μιας δημοτικής πρωτοβουλίας που θα έχει στο επίκεντρό της το στόχο να προσελκύσει σε έναν εκτεταμένο προεκλογικό και μετεκλογικό διάλογο ακόμα και τα πιο δύσπιστα τμήματα της τοπικής κοινωνίας. Δύο από αυτά αφήνουν ανοιχτό το ενδεχόμενο να εξετάσουν την πιθανότητα να ηγηθούν, αν από ένα ευρύτερο σύνολο προσωπικοτήτων εκτιμηθεί η δυνατότητα τους να αποτελέσουν τον τρίτο πόλο της αμφίρροπης αναμέτρησης. Εκτιμάται μάλιστα ότι η σφοδρή σύγκρουση που προβλέπεται να δημιουργηθεί μεταξύ των συνδυασμών Βουρνού – Κάρμαντζη, με κοινό λάφυρο διεκδίκησης τη στήριξη της Ν.Δ., ενδέχεται να στρέψει τοπικά ακόμα και στελέχη της στην τρίτη λύση. Ωστόσο η τρίτη αυτή λύση θα ξεκαθαρίσει ότι δεν επιθυμεί να έχει καμία επίδραση στην αυτόνομη λειτουργία της από κόμματα, θα απευθύνεται απευθείας στους δημότες.\nΚΟΜΜΑΤΑ ΚΑΙ ΣΥΝΔΥΑΣΜΟΙ\nΗ πιθανή εφαρμογή της απλής αναλογικής είναι ιδιαίτερα ελκυστική για τη δημιουργία μικρότερων παρατάξεων, διεκδικώντας έναν ρυθμιστικό ρόλο στο νέο Δημοτικό Συμβούλιο. Ο επικεφαλής του συνδυασμού «Όλοι μαζί για τη Χίο», Πολ. Λαμπρινούδης, σταδιακά εγκαταλείπει την ιδέα μιας νέας δικής του υποψηφιότητας, επιθυμεί διακαώς, ωστόσο, ο υφιστάμενος συνδυασμός να καθορίσει τουλάχιστον την επιλογή του κεντροαριστερού χώρου. Προεργασία υποψηφιότητας γίνεται όμως ήδη από τον Στ. Καμπούρη, δίχως να αποκλείεται ένας δικός του αιφνιδιασμός ανακοίνωσης αυτόνομης υποψηφιότητας του.\nΗ «Χιακή Συμπολιτεία», μετά το διαζύγιο της ηγεσίας της από το ΣΥΡΙΖΑ, έχασε τη δυναμική διεκδίκησης του τρίτου πόλου. Πιθανά θα επιδιώξει να εκφράσει την άποψη της εξωκοινοβουλευτικής Αριστεράς, λογικά πάντως πολύ δύσκολα θα ξαναδεί διψήφιο ποσοστό.\nΤέλος η Λαϊκή Συσπείρωση θα επιδιώξει να … συσπειρώσει το κομματικό ποσοστό του ΚΚΕ και στις δημοτικές εκλογές με ερωτηματικό κατά πόσο ο Μ. Σκούφαλος θα συνεχίσει να ηγείται ή θα εφαρμοστεί και δημοτικά η αρχή της εναλλαγής.\nΣε δεινή θέση θα βρεθεί ο ΣΥΡΙΖΑ. Εκκόλαψη νέων στελεχών δεν έχει προκύψει μέχρι σήμερα, οπότε θα περιμένει την εξέλιξη των διεργασιών στον τρίτο πόλο ή θα επιλέξει να εκλέξει μεμονωμένους δημοτικούς συμβούλους σε διάφορα ψηφοδέλτια, περισσότερο για την καταγραφή της αυτοδιοικητικής του άποψης.\nΤη Ν.Δ. ήδη ταράζει η διπολική σχέση Βουρνού – Κάρμαντζη. Ο νυν πρόεδρος της ΝΟΔΕ Χίου δεν κρύβει την επιθυμία του στην επανεκλογή Βουρνού, ενώ ο Ν. Μηταράκης έχει διαμηνύσει ότι η κάλυψη του δημάρχου στην επιθετική εναντίον του στάση του Παντ. Καμπούρη εκλαμβάνεται ως προσχεδιασμένο έργο εναντίον του.\nΤέλος το Κίνημα Αλλαγής έχει αφήσει σε δεύτερο χρόνο την ενασχόληση με τα δημοτικά, με πολλούς από τον συγκεκριμένο πολιτικό χώρο να το βλέπουν να κατασταλάζουν με βάση τις αποφάσεις του Κ. Τριαντάφυλλου, αν θα επιλέξει να κινηθεί προς το Δήμο ή την εκλογή του στο Κοινοβούλιο\nTags: Δήμος Χίου Περιφερειακή Ενότητα Χίου Περιφέρεια Βορείου Αιγαίου


Τι απέγιναν άραγε τα στατιστικά στοιχεία ιθαγένειας; - Generation 2.0\nPosted: 30/11/2020/Under: Νέα Advocacy, Επιλεγμένα Νέα, ΓΡΑΦΕΙΟ ΤΥΠΟΥ\nΑπό το 2016 το Generation 2.0 RED ξεκίνησε να ζητά επισήμως ανά τακτά διαστήματα από την Κεντρική Διεύθυνση Ιθαγένειας (ΚΔΙ) του Υπουργείου Εσωτερικών στατιστικά στοιχεία ιθαγένειας, ώστε να τα επεξεργαστεί και να παρουσιάσει στη συνέχεια δεδομένα που δεν δημοσιεύονταν τότε από το Υπουργείο Εσωτερικών. Η συλλογή και επεξεργασία τους είχε ως σκοπό την παρουσίαση μιας ολοκληρωμένης εικόνας του συστήματος απόδοσης ιθαγένειας και την ενημέρωση των ανθρώπων που την αιτούνται. Στο ίδιο πλαίσιο, η νεοσύστατη τότε Ειδική Γραμματεία Ιθαγένειας, από τον Νοέμβριο του 2018 προχώρησε στη σταδιακή ανάρτηση στατιστικών δεδομένων, δηλώνοντας την πρόθεση να τα επικαιροποιεί κάθε τρίμηνο.\nΕνώ η ΚΔΙ διέθετε τακτικά τα στοιχεία που αιτούμασταν και αναρτούσε η ίδια στατιστικά δεδομένα, από τον Ιούνιο του 2019 σταμάτησε να απαντά στα αιτήματά μας αλλά και να δημοσιεύει στοιχεία στην ιστοσελίδα της. Η απάντηση του Υπουργείου όλο αυτό το διάστημα στον οργανισμό μας, ήταν ότι το πρόβλημα οφείλεται στη μη ανανέωση του πληροφοριακού συστήματος και την υποστελέχωση του αρμόδιου τμήματος για την επεξεργασία και διαχείριση στατιστικών δεδομένων. Ως προς αυτό όμως, δεν έχει ενημερώσει επίσημα το κοινό. Εδώ και πάνω από ένα χρόνο, έχουμε στείλει επανειλημμένα επιστολές προς την ΚΔΙ, με τις οποίες αιτούμαστε στοιχεία για τις εκκρεμείς αιτήσεις, τον χρόνο διεκπεραίωσης των αιτημάτων, τον αριθμό των αποφάσεων και υπαλλήλων ανά διεύθυνση ιθαγένειας. Δεν λάβαμε όμως καμία απάντηση στα διαδοχικά αιτήματά μας, που εστάλησαν στις 03.06.2019, 11.07.2019 και 06.01.2020. Εξαίρεση αποτελεί η απάντηση στην τελευταία μας επιστολή με ημερομηνία 27.08.2020. Η απάντηση σ’ αυτή είναι όμως ελλιπής, γιατί δεν γνωστοποιούνται τα σημαντικότερα στοιχεία, δηλαδή ο αριθμός των εκκρεμών αιτήσεων και ο χρόνος διεκπεραίωσης των αιτημάτων.\nΣε σχέση επίσης με τη δημοσίευση των στατιστικών, πρέπει να σημειωθεί ότι μόλις τον Ιούνιο του 2020, ύστερα δηλαδή από χρονικό διάστημα ενός έτους, το Υπουργείο Εσωτερικών ανήρτησε στην ιστοσελίδα του τα εξής στοιχεία:\nΤον συνολικό αριθμό των ατόμων που έχουν αποκτήσει την ελληνική ιθαγένεια, καθώς επίσης το πλήθος των απορριπτικών αιτημάτων και των ανακλητικών αποφάσεων ανά κατηγορία για το έτος 2019 (αρχική ανάρτηση στις 30 Ιουνίου 2020, επικαιροποίηση τον Νοέμβριο 2020)\nΤον συνολικό αριθμό κτήσεων ελληνικής ιθαγένειας για την χρονική περίοδο 2011-2019 (αρχική ανάρτηση στις 07 Ιουλίου 2020, επικαιροποίηση τον Νοέμβριο 2020)\nΤον συνολικό αριθμό κτήσεων ελληνικής ιθαγένειας για το έτος 2019 ανά κατηγορία και Περιφερειακή Διεύθυνση Ιθαγένειας (αρχική ανάρτηση στις 07 Σεπτεμβρίου 2020, επικαιροποίηση στις 19 Νοεμβρίου 2020).\nΣε κάθε περίπτωση αυτά τα στοιχεία δεν θεωρούνται επαρκή για να βγάλουμε ασφαλή συμπεράσματα και να έχουμε μια ολοκληρωμένη εικόνα του συστήματος απόδοσης της ελληνικής ιθαγένειας. Εξακολουθούν να μην είναι διαθέσιμα κρίσιμα στοιχεία, όπως οι εκκρεμότητες αιτημάτων ανά έτος και υπηρεσία, το χρονικό σημείο στο οποίο βρίσκεται η κάθε διεύθυνση ιθαγένειας ως προς την εξέταση τους, καθώς επίσης ο αριθμός υπαλλήλων ανά υπηρεσία. Πέραν του πλαισίου της διαφάνειας, η δημοσίευση των δεδομένων αυτών είναι σημαντική, καθώς θα μπορούσαν να δώσουν απάντηση στις ακραίες καθυστερήσεις που σημειώνονται στην απόδοση ιθαγένειας στη δεύτερη γενιά όσο και στην διαδικασία πολιτογράφησης αλλογενών. Σύμφωνα, άλλωστε, με τα έως τώρα δεδομένα που είναι αποτέλεσμα της επικοινωνίας μας με τους προϊσταμένους των διευθύνσεων ιθαγένειας, σε ορισμένες περιπτώσεις η καθυστέρηση για την έκδοση απόφασης φτάνει τα 4 χρόνια στην περίπτωση των αιτημάτων δεύτερης γενιάς, ενώ οι συνεντεύξεις πολιτογράφησης διενεργούνται έως και 5 χρόνια μετά την υποβολή του αιτήματος. Είναι προφανές πως χωρίς τα δεδομένα αυτά η ενημέρωση είναι ελλιπής και πάνω απ’ όλα δεν απαντάται το βασικό ερώτημα, και δικαίωμα, των ενδιαφερόμενων, δηλαδή σε ποιο στάδιο βρίσκεται η απόδοση της ιθαγένειάς τους.\nΌπως και να έχει, ως Generation 2.0 RED, αναμένουμε από το Υπουργείο Εσωτερικών να προχωρήσει στην άμεση ανάρτηση όλων των στατιστικών στοιχείων που εδώ και τόσο καιρό εκκρεμούν. Είναι υποχρέωση της πολιτείας να διασφαλίσει τη στοιχειώδη διαφάνεια και να παρέχει ολοκληρωμένη εικόνα σχετικά με το πώς προχωρούν οι διαδικασίες απόδοσης ελληνικής ιθαγένειας για τα παιδιά μεταναστών και τους αλλογενείς μέσω του συστήματος πολιτογράφησης. Δεν χωρούν πλέον περιθώρια για περαιτέρω καθυστερήσεις.


Τα παιδικά δημητριακά της Nestlé για τη βιβλιοθήκη του Λύρειου Παιδικού Ιδρύματος\nΠιστά στον σκοπό τους να στηρίζουν και να αναπτύσσουν τις δυνατότητες των παιδιών, τα παιδικά δημητριακά της Nestlé ένωσαν τις δυνάμεις τους με τα Supermarket ΣΚΛΑΒΕΝΙΤΗΣ για την ανοικοδόμηση της βιβλιοθήκης του Λύρειου Παιδικού Ιδρύματος. Έτσι, από τις 12 Ιουνίου μέχρι και τις 25 Ιουνίου, με κάθε αγορά παιδικών δημητριακών και μπαρών Nestlé από τα καταστήματα ΣΚΛΑΒΕΝΙΤΗΣ, ενίσχυαν τον συγκεκριμένο σκοπό. Με την αρωγή των συμπολιτών μας και μέσα από απλές πράξεις μεγάλης αξίας, τα παιδικά δημητριακά της Nestlé στηρίζουν το πολύτιμο έργο του Λύρειου Παιδικού Ιδρύματος.\nΣκοπός του Λύρειου Παιδικού Ιδρύματος είναι η φροντίδα, η ανατροφή και η εκπαίδευση απροστάτευτων παιδιών που στερούνται γονέων. Το Ίδρυμα μεριμνά, μεταξύ άλλων, για την πλήρη επιμόρφωσή των παιδιών μέχρι την ενηλικίωσή τους, γεγονός που καθιστά απαραίτητη την επαναλειτουργία της βιβλιοθήκης. Τα παιδικά δημητριακά της Nestlé συμβάλλουν στην εκπλήρωση αυτού του σημαντικού έργου, ανταποκρινόμενα στην επιθυμία των παιδιών να έχουν ξανά πρόσβαση σε έναν χώρο γνώσης που τους προσφέρει εφόδια απαραίτητα για το μέλλον. Η ανοικοδόμηση της νέας βιβλιοθήκης θα έχει ολοκληρωθεί τον Δεκέμβριο.\nΕίναι καλό το τοστάκι καθημερινά;\nΈνας σκέτος καφές, ή ένα ποτήρι γάλα αρκεί για πρωινό;


Από τους πρωταγωνιστές Μπερτόλιο και Επστάιν... στον (ακόμη) ελεύθερο Μαστούρ!(pics) | Lamia Sports\nΑρχική>Αφιερώματα>Από τους πρωταγωνιστές Μπερτόλιο και Επστάιν… στον (ακόμη) ελεύθερο Μαστούρ!(pics)\nΑπό τους πρωταγωνιστές Μπερτόλιο και Επστάιν… στον (ακόμη) ελεύθερο Μαστούρ!(pics)\nΠου βρίσκονται οι περσινοί παίκτες του ΠΑΣ Λαμία;\nΛαμπρος Αρναούτογλου Οκτώβριος 4, 2019\nΤο LamiaSports ρίχνει μία γρήγορη ματιά στο που βρίσκονται οι ποδοσφαιριστές που φόρεσαν πέρυσι τη φανέλα του ΠΑΣ Λαμία και αποχώρησαν το καλοκαίρι ή και νωρίτερα!\nΑς ξεκινήσουμε αρχικά, με αυτούς που δεν έχουν ομάδα:\nΠρώτος, ο Χακίμ Μαστούρ! Ο Ιταλομαροκινός εξτρέμ από τη στιγμή που έφυγε από τον ΠΑΣ Λαμία δεν έχει καταφέρει να στεριώσει πουθενά!\nΚαι περνάμε στον Αμπντούλ Οσμάν. Ο Γκανέζος μέσος, έφυγε από τη Λαμία και έπεστρεψε στην Φαλκίρκ με την οποία είχε αγωνιστεί και στο παρελθόν. Έπαιξε για λίγα παιχνίδια, αποχώρησε, επέστρεψε ξανά αλλά έμεινε εκ νέου ελεύθερος.\nΠάμε να δούμε τώρα αυτούς που δεν έχουν παίξει ακόμη επίσημο αγώνα:\nΣτην Ινδία και στην ομάδα της Jamshedpur θα αγωνίζεται φέτος ο Φρανζίσκο Πίτι, με το πρωτάθλημα της Indian Super League να μην έχει ξεκινήσει ακόμη.\nΝέα ποδοσφαιρική στέγη για τον Ντέιβιντ Άντρονικ, ο οποίος αποχώρησε από την Ελλάδα και επέστεψε στην χώρα του τη Μολδαβία για λογαριασμό της Κυπελλούχου Milsami Orhei.\nΣτον Πανσερραϊκό θα αγωνίζεται φέτος ο Λαμιώτης μέσος, Άγγελος Πινιώτης.\nΈφυγε από τη Λαμία έπειτα από δύο χρόνια δανεικός και επέστρεψε στην ΑΕΚ. Ο λόγος για τον Σταύρο Βασιλαντωνόπουλο.\nΣτην μεγάλη του αγάπη τον Ηρακλή επέστρεψε ο Γιώργος Μπαντής, ο οποίος αποχώρησε από τη Λαμία για να αγωνιστεί στην ομάδα της Θεσσαλονίκης.\nΈπαιξε για δύο χρόνια δανεικός στη Λαμία από τον ΠΑΟΚ. Το καλοκαίρι επέστρεψε στην ομάδα της Θεσσαλονίκης, όμως έφυγε για να φορέσει τη φανέλα του ΝΠΣ Βόλος.\nΟ Μπόγιαν Σαράνοφ, ένας από τους πρωταγωνιστές του περσινού ΠΑΣ Λαμία, αποχώρησε από τον σύλλογο με στόχο το κάτι παραπάνω… Πλέον αγωνίζεται στην Β΄κατηγορία της Τουρκίας και στην Karagumruk.\nΟ Λαμιώτης εξτρέμ, Θανάσης Καραγκούνης αποχώρησε από την ομάδα της Φθιώτιδας με σκοπό να βρει και πάλι τον παλιό καλό του εαυτό και πλέον αγωνίζεται στον Απόλλων Σμύρνης.\nΤέλος, ο Ζαν Λυκ Ασούμπρε αγωνίστηκε δανεικός από την ΑΕΚ Λάρνακας στη Λαμία, επέστρεψε στην ομάδα του για να έρθει ως ελεύθερος και πάλι στην Ελλάδα αλλά για λογαριασμό της ΑΕΛ αυτή τη φορά.\nΚαι ολοκληρώνουμε το άρθρο μας, με τους ποδοσφαιριστές που έχουν καταφέρει να αγωνιστούν στις νέες τους ομάδες:\nΝτένις Επστάιν, αποχώρησε από την Ελλάδα για να επιστρέψει στην χώρα του και να φορέσει τη φανέλα της TSG Balingen, ομάδα της τρίτης κατηγορίας της Γερμανίας.\nΜέχρι στιγμής, έχει αγωνιστεί σε 8 παιχνίδια, έχει πετύχει 1 γκολ, 1 ασίστ, ενώ έχει δεχθεί και 1 κόκκινη κάρτα.\nΓιοάν Τομάς, ενώ ανανέωσε το συμβόλαιό του με τον ΠΑΣ Λαμία το καλοκαίρι, λίγο πριν ολοκληρωθούν οι μεταγραφές αποχώρησε για να φορέσει τη φανέλα της Persija Jakarta. Έχει αγωνιστεί σε 4 παιχνίδια της Liga 1.\nΦακούντο Μπερτόλιο, έφυγε από την Ελλάδα μετά από μία εκπληκτική χρονιά με τον ΠΑΣ Λαμία για να παίξει και πάλι μετά από χρόνια στη χώρα του και στην Aldosivi. Έχει αγωνιστεί σε 6 παιχνίδια και έχει 2 ασίστ.\nΙορδάνης Παπαργυρίου, πήρε πρόσφατα μεταγραφή στη Δόξα Δράμας, με την οποία έχει αγωνιστεί ήδη 1 ένα παιχνίδι βασικός.\nΓιώργος Λαμπρόπουλος, αποχώρησε από τον ΠΑΣ Λαμία, αλλά όχι από τη Φθιώτιδα. Φοράει πλέον τη φανέλα του ΑΠΟ Αταλάντης στο πρωτάθλημα της Γ΄Εθνικής, μετρώντας μία συμμετοχή.\nΧερόνιμο Μπαράλες, επέστρεψε στην ομάδα όπου έγινε γνωστός στο ελληνικό κοινό. Φοράει τη φανέλα του Αστέρα Τρίπολης, έχει σημειώσει 4 συμμετοχές έχοντας και 1 γκολ!\nfeatured Superleague Αντίπαλοι ΠΑΣ ΛΑΜΙΑ Αφιερώματα Νέα από Ελλάδα ΠΑΣ Λαμία Ποδόσφαιρο Πρώην παίκτες


Τις νέες συνιστώσες για αειφόρο γεωργία ανέπτυξε από το βήμα της ΔΕΘ ο πρόεδρος ΣΠΕΛ\nΟ Πρόεδρος του ΣΠΕΛ, κ. Ιωάννης Βεβελάκης είχε την ιδιαίτερη τιμή να συμμετέχει στο Thessaloniki Helexpo Forum – τη Δευτέρα 13/09/21 στο πλαίσιο της 85ης ΔΕΘ- με θέμα «Πρωτογενής Τομέας: Η χρήση νέων τεχνολογιών στη σύγχρονη γεωργία. Αειφορία, Γεωργία ακριβείας, κλιματική αλλαγή και επιπτώσεις».\n15/09/2021, 16:50 μμ\nΤη συζήτηση πλαισίωσαν ο Υφυπουργός Αγροτικής Ανάπτυξης & Τροφίμων - κ. Γεώργιος Στύλιος, ο Τομεάρχης Αγροτικής Ανάπτυξης & Τροφίμων της Κοινοβουλευτικής Ομάδας του ΣΥΡΙΖΑ ΠΣ - κ. Σταύρος Αραχωβίτης, ο Πρόεδρος του ΣΠΕΛ - κ. Ιώαννης Βεβελάκης, ο Διευθύνων Σύμβουλος GAIA ΕΠΙΧΕΙΡΕΙΝ ΑΕ - κ. Δημήτρης Καπνιάς, ο Διευθυντής Προϊόντων ΜΜΕ και Δανείων Λιανικής Εθνικής Τράπεζας - κ. Χριστόφορος Χατζόπουλος, ο Διευθύνων Σύμβουλος AGROTECH S.A.- κ. Χριστόδουλος Μποζατζίδης με συντονίστρια τη Δημοσιογράφο κ. Μαρία Σαμολάδα.\nΟ Πρόεδρος του ΣΠΕΛ, κ. Βεβελάκης, χαιρετίζοντας τη διεξαγωγή της ΔΕΘ, ανέφερε ότι ο κλάδος της γεωργίας αναμένει με ανυπομονησία την έκθεση Agrotica 2022, που αποτελεί σημείο συνάντησης όλων των εμπλεκομένων στην αγροδιατροφική αλυσίδα. Στη συνέχεια αναφέρθηκε στις προκλήσεις της σύγχρονης γεωργίας και στην επίδραση της κλιματικής αλλαγής, αλλά και της πολιτικής «Από το Αγρόκτημα στο Πιάτο» στη γεωργία και στον κλάδο των αγροτικών εφοδίων.\nΣυγκεκριμένα, ο Πρόεδρος του ΣΠΕΛ, κ. Βεβελάκης στην αρχική του τοποθέτηση επισήμανε χαρακτηριστικά ότι ο κλάδος των λιπασμάτων βλέπει εδώ και χρόνια ότι η αειφορία είναι μείγμα πολλών παραγόντων, περιβαλλοντικών, οικονομικών και κοινωνικών.\nΥπογράμμισε, την αξία της ορθής χρήσης λίπανσης και τόνισε ότι λόγω της αύξησης του παγκόσμιου πληθυσμού, που αναμένεται να φτάσει στα 9,5 δις, είναι απαραίτητο να αυξηθεί ακόμη περισσότερο η παραγωγή τροφής. Ταυτόχρονα, σημείωσε ότι, εισάγονται νέες συνιστώσες, όπως το περιβάλλον και η κλιματική αλλαγή. Συνεπώς είναι αναγκαίο να αναπτυχθούν εκείνοι οι τρόποι παραγωγής που θα στοχεύουν τόσο στην αύξηση της παραγωγής όσο και στην προστασία του περιβάλλοντος. Πρόκειται για μια πολύ δύσκολη εξίσωση στην οποία θα πρέπει να συμβάλουν όλοι, δηλαδή οι αγρότες, οι εταιρείες γεωργικών εφοδίων, όλες οι εταιρείες που εμπλέκονται στην αγροδιατροφική αλυσίδα, αλλά κυρίως οι πολιτικοί, που καλούνται να χαράξουν εκείνες τις στρατηγικές που θα προσανατολίζονται στην επίτευξη των παραπάνω στόχων.\nΣτη συνέχεια, ο Πρόεδρος του ΣΠΕΛ επισήμανε ότι μόνο με την ανάπτυξη της τεχνολογίας θα μπορέσουμε να αντιμετωπίσουμε το μεγαλύτερο εχθρό της αγροτικής παραγωγής, που είναι η κλιματική αλλαγή.\nΩστόσο τόνισε ότι η αποτύπωση της Ελληνικής Γεωργίας και των δομικών της προβλημάτων, όπως ο μικρός κλήρος, η μειωμένη χρηματοδότηση, το μορφωτικό επίπεδο, είναι απαραίτητο να ληφθούν υπόψη στη διαμόρφωση των εθνικών σχεδίων για τη μετάβαση του αγροδιατροφικού κλάδου στην ψηφιακή εποχή. Για να επιτευχθούν οι στόχοι η γνώση αποτελεί τη βασική κινητήρια δύναμη, ενώ είναι χρέος όλων των εμπλεκομένων και ειδικά των εταιρειών αγροτικών εφοδίων να μεταφέρουν αυτή τη η γνώση στον αγρότη.\nΣτη συζήτηση για τις επιπτώσεις της κλιματικής αλλαγής, ο κ. Βεβελάκης ανέφερε ότι ήδη οι ακραίες καιρικές συνθήκες, οι ήπιοι χειμώνες, η καταστροφή της καλλιεργούμενης γης από τις πρόσφατες πυρκαγιές δεν μειώνουν μόνο τις αποδόσεις των καλλιεργειών, αλλά εν τέλει μειώνουν το εισόδημα του Έλληνα αγρότη, αναγκάζοντάς τον να εγκαταλείψει ακόμη και τις καλλιέργειες του.\nΣτο ερώτημα πως μπορεί η χρήση των εισροών και ειδικά των προϊόντων θρέψης να είναι κομμάτι της λύσης της αντιμετώπισης των επιπτώσεων της κλιματικής αλλαγής, ο Πρόεδρος του ΣΠΕΛ απάντησε ότι η βιομηχανία των λιπασμάτων προετοιμάζεται εδώ και χρόνια, αναπτύσσοντας πολλά νέα προϊόντα και κατάλληλες λύσεις με την ενσωμάτωση της τεχνολογίας. Χαρακτηριστικό παράδειγμα ανέφερε είναι η χρήση προϊόντων θρέψης με βιοδιεγέρτες, που μειώνουν τις επιπτώσεις της κλιματικής αλλαγής. Αντίστοιχα, στην πράξη πριν την εφαρμογή της λίπανσης πρέπει εφαρμοστούν τα 4Κ, Κατάλληλη Ποσότητα (Πόσο), Κατάλληλος Τύπος (Ποιο) στον Κατάλληλο Χρόνο (Πως) µε τον Κατάλληλο Τρόπο εφαρμογής (Πότε). Η εφαρμογή της λίπανσης, μέσω της γεωργίας ακριβείας, αλλά και της συνεργασίας των γεωπόνων με τους αγρότες συμβάλουν στην αποτελεσματικότερη και πιο στοχευμένη χρήση των εισροών.\nΕπιπλέον, επισήμανε ότι οι νέες τεχνολογίες και η γεωργία ακριβείας θα πρέπει να συνδυαστούν με τις εισροές αρμονικά, ώστε να επιτευχθεί η αύξηση της παραγωγής και η προστασία του περιβάλλοντος.\nΚλείνοντας τη συζήτηση, ο κ. Βεβελάκης υπογράμμισε ότι υπάρχει μια δαιμονοποίηση των εισροών του αγροτικού τομέα, που σε μεγάλο βαθμό δεν ανταποκρίνεται ούτε στην πραγματικότητα ούτε στις αρχές της επιστήμης, ενώ οδηγεί στην υιοθέτηση μη ορθολογικών πρακτικών.\nΓια παράδειγμα ανέφερε ότι στην περίπτωση των λιπασμάτων στην Ελλάδα, τα τελευταία χρόνια καταγράφεται σημαντική υπολίπανση των εδαφών, καθώς η κατανάλωση των λιπασμάτων έχει μειωθεί κατά 40%.\nΣτην τελική εισήγησή του ο κ. Βεβελάκης, θύμισε την περίφημη φράση του Norman Borlaug «Εάν αρνηθούμε στους γεωργούς την πρόσβαση στα σύγχρονα μέσα παραγωγής όπως στις βελτιωμένες ποικιλίες, στα λιπάσματα και στα γεωργικά φάρμακα, ο κόσμος θα καταδικαστεί οριστικά όχι από δηλητηρίαση, αλλά από την πείνα και το κοινωνικό χάος», ο οποίος τιμήθηκε με το Νόμπελ Ειρήνης, ακριβώς γιατί η ορθολογική χρήση των γεωργικών εισροών συμβάλλει στην επισιτιστική ασφάλεια, στην αγροτική ανάπτυξη και γενικότερα στην ειρήνη των λαών.\nΣτο πλαίσιο αυτό και αναφερόμενος στις στρατηγικές της Πράσινης Συμφωνίας «Από το Αγρόκτημα στο Πιάτο» και «Βιοποικιλότητα», επισήμανε ότι οι στρατηγικές αυτές δεν πρέπει να εφαρμόζονται με την προσέγγιση «one-fits-all», καθώς δεν διαθέτουν όλες οι χώρες ίδια χαρακτηριστικά\nΤέλος ο Πρόεδρος του ΣΠΕΛ, τόνισε ότι στη χάραξη εθνικών στρατηγικών δεν πρέπει να τίθεται ως στόχος η μείωση της χρήσης των αγροτικών εφοδίων, αλλά η αποτελεσματικότερη αξιοποίηση τους, έτσι ώστε να εξασφαλίζεται και η αύξηση της ποιότητας και της ποσότητας της αγροτικής παραγωγής και η προστασία του περιβάλλοντος.\nOλοκληρωµένη φυτοπροστασία στην ντοµάτα\nΈνωση της ADAMA και της ΑΛΦΑ μετά από χρόνια εξαιρετικής συνεργασίας


Captain Marvel 2 ξεκινήσει γυρίσματα την επόμενη εβδομάδα - EnjoyTech\nΑρχική Movies & Series Movies Captain Marvel 2 ξεκινήσει γυρίσματα την επόμενη εβδομάδα\nΤο Captain Marvel 2 είναι μια από τις πολυαναμενόμενες ταινίες της Marvel για τις οθόνες του Marvel Cinematic Universe με τη Φάση Four. Σύμφωνα με πληροφορίες, η ταινία θα ξεκινήσει την επόμενη εβδομάδα στο Νιου Τζέρσεϋ με εναέριες λήψεις. Οι ηθοποιοί κέρδισαν και Δεν θα αρχίσουν τα γυρίσματα μέχρι τα τέλη Μαΐου.\nΑυτό που θα γυριστεί την επόμενη εβδομάδα θα είναι διάφορες σκηνές . Αυτές θα χρησιμοποιηθούν στην ταινία για να δώσει στους θεατές την αίσθηση του πότε και του πού πραγματοποιείται η ταινία. Αυτό σημαίνει ότι η φωτογράφηση την επόμενη εβδομάδα δεν θα περιλαμβάνει τους ηθοποιούς καθώς το πλήρωμα μόλις ξεκινά. Ειδικά τώρα με τη συμπερίληψη ενός κινηματογραφιστή με υποψηφιότητα για Όσκαρ. Του Sean Bobbitt του Judas και του Μαύρου Μεσσία .\nΗ Brie Larson, η ηθοποιός που απεικονίζει τον τίτλο της Captain Marvel / Carol Danvers. Βρίσκεται επί του παρόντος υπό φυσική προπόνηση για να προετοιμαστεί για τον ρόλο της στην επερχόμενη ταινία . Θα συνοδευτεί από τη Monica Rambeau της Teyonah Parris, η οποία έκανε το ντεμπούτο της στο MCU στο WandaVision . Επίσης από έναν νεοφερμένο MCU, την Iman Vellani, ο οποίος θα παίζει την Kamala Khan / την κα Marvel.\nΤο γύρισμα του Νιου Τζέρσεϋ την επόμενη εβδομάδα υποδηλώνει πώς η Καμάλα Χαν θα εισαχθεί στο MCU καθώς είναι το σπίτι της. Η Καμάλα είναι μεγάλος θαυμαστής του Captain Marvel και αυτή η ταινία αναμένεται να της δώσει την ομάδα με την Carol Danvers.\nΗ πλοκή του Captain Marvel 2 βρίσκεται ακόμα στις σκιές\nΟ τίτλος της δουλειάς του δεν δίνει τόσο μεγάλη υπόδειξη για το πού θα πάει η ταινία. Ο τίτλος της δουλειάς του είναι « Goat Rodeo .» Κάτι που δεν έχει νόημα και αυτοί οι τίτλοι σπάνια είναι ενδεικτικοί για το ποια θα ήταν η πλοκή της ταινίας. Η μόνη υπόδειξη που θα μπορούσε να αποσυρθεί από αυτό είναι ότι είναι αργό για «chaotic event». Πιθανώς κάτι τόσο μεγάλο που ο κ Marvel πρέπει να το επιλύσει.\nΥποτίθεται ότι η ταινία θα εξερευνήσει ένα από τα τόξα της ιστορίας στα κόμικς. Το « Secret Invasion », όπου οι Skrulls αντικαθιστούν διάφορους ανθρώπους στη Γη. Συμπεριλαμβανομένων ορισμένων μελών των Avengers, και πιθανώς ακόμη και τον ίδιο τον Nicky Fury.\nΤο Captain Marvel 2 έχει προγραμματιστεί για μια κυκλοφορία στις 11 Νοεμβρίου 2022.\nΠροηγούμενο άρθροΤο Xbox Games Pass for PC ,πώς λειτουργεί ?\nΕπόμενο άρθροΤι άλλαξε στην πολιτική ασφαλείας του Twitch


Πως ζηλεύει το κάθε ζώδιο; - Giortazo.gr\nΠως ζηλεύει το κάθε ζώδιο\nΜε κυβερνήτη τον ’ρη, τα νεύρα και η ανυπομονησία είναι στο αίμα του. Δεν ξέρεις ποτέ, πότε θα νευριάσει, πως θα αντιδράσει και για ποιο λόγο. Οι περισσότεροι Κριοί γίνονται στρατιωτικοί και είναι επιρρεπείς και σε ατυχήματα.\nΘέλει τις τελικές αποφάσεις να τις παίρνει αυτός. Μην τον καταπιέζεις και μην προσπαθείς να τον βάλεις σε καλούπια. Δεν δέχεται μύγα στο σπαθί του, προκαλεί θυμό, ξεσπάει, νευριάζει και όποιον πάρει η μπάλα, μιλάει όμως και έτσι, διώχνει τις εντάσεις από μέσα του.\nΟ Ταύρος είναι πολύ κτητικός και απίστευτος ζηλιάρης. Δεν θέλει κανείς να αγγίζει και να ενοχλεί το σύντροφό του. Ζηλεύει τα πάντα, ακόμα και το φαγητό του διπλανού του… Είναι στοργικός, πιστός, συνεργάσιμος, αισθησιακός και δύσκολα αποφασίζει αλλαγές. Αγαπά την απλότητα και τις σταθερές αξίες.\nΕίναι απαιτητικός και η ανάγκη του για ασφάλεια και σταθερότητα τον κάνει να ζηλεύει και το παραμικρό. Αν χάσει τον έλεγχο, ζηλεύει παράφορα, σκάει, γίνεται Ταύρος εν υαλοπωλείο. Θα τον δεις όπως δεν τον έχεις ξαναδεί ποτέ. Για να τον ηρεμήσεις, πες του πως τον θέλεις για πάντα, δώστου αγάπη και κάνε τον να νιώσει ασφαλής.\nΑν προδοθεί, είναι δύσκολο να ξανακερδίσεις την εμπιστοσύνη του, είναι πεισματάρης και δεν βάζει νερό στο κρασί του εύκολα. Γι αυτό, μην τραβάς το σκοινί, δώστου χρόνο να σκεφτεί, διαφορετικά, ψάξε μια γωνιά να κρυφτείς.\nΠως ζηλεύει το κάθε ζώδιο ΔΙΔΥΜΟΣ\nΟ Δίδυμος είναι φιλελεύθερος άνθρωπος. Δεν ασχολείται με μικρότητες και δεν καταπιέζει τους άλλους. Είναι ευχάριστος, γοητευτικός, κοινωνικός. Ενδιαφέρεται για τους άλλους και αυτό μερικές φορές παρεξηγείται και μεταφράζεται σαν ερωτοτροπία. Είναι όμως σταθερός όταν βρει το άτομο που θα του δώσει πνευματική τροφή.\nΔεν ζηλεύει. Οι σχέσεις του είναι εγκεφαλικές και βρίσκει πάντα λύσεις στα προβλήματα με διάλογο και επικοινωνία. Η ζήλια γι αυτόν είναι μικροπρέπεια και δεν του αρέσει ούτε να τον ζηλεύουν. Αν το κάνεις, θα τον χάσεις, αν και ξέρει πως οι σκηνές που προκαλείς είναι πολλές φορές για να του κεντρίσεις το ενδιαφέρον.\nΕίναι επικοινωνιακός και ξέρει να βάζει τα πράγματα στη θέση τους. Θυμώνει με περίεργα πράγματα στην καθημερινότητά του αλλά ευτυχώς τα νεύρα του είναι σύντομα. Όταν νευριάζει, προτιμά να ακούει δυνατά μουσική ή να οδηγεί γιατί είναι υπερκινητικός. Σε βάζει στη θέση σου σε φραστικό επίπεδο. Η γλώσσα κόκαλα δεν έχει και κόκαλα τσακίζει.\nΞέρει να χρησιμοποιεί τις κατάλληλες κουβέντες και τα επιχειρήματα εκείνα που θα φέρουν τα πράγματα εκεί που θέλει. Τελικά, εσύ θα βγεις ο φταίχτης. ’φησέ τον να κάνει αυτό που θέλει και μην τσακώνεσαι συχνά μαζί του γιατί θα βαρεθεί. Βγες μια βόλτα μαζί του ή παρέα με τους φίλους του και θα συνέλθει.\nΟ Καρκίνος ζηλεύει τα πάντα εκτός από τη μάνα του. Είναι ρομαντικός, ευαίσθητος, συναισθηματικός. Θέλει να φροντίζει και να τον φροντίζουν. Δεν του αρέσει να πέφτει θύμα εκμετάλλευσης. Δεν ξεχνά ποτέ τους ανθρώπους με τους οποίους δέθηκε. Έχει την τάση να μπλέκεται με ανώριμα άτομα. Είναι βασικό, κάθε σύντροφός του να διαγράφει τον προηγούμενο. Έχει συχνές εναλλαγές συναισθημάτων και ζηλεύει και στεναχωριέται αν δεν νιώθει αμοιβαιότητα.\nΌσο ταΐζεις την ανασφάλειά του, γίνεται κυνηγός για να ανεβάσει την αυτοπεποίθησή του, διαφορετικά είναι πιστός. Αν το κάνεις επανειλημμένως, θα χάσεις την εμπιστοσύνη του. Οι εκρήξεις του είναι έντονες αλλά ευτυχώς κρατάνε λίγο. Όσο τον κάνεις να ζηλεύει, οι ανασφάλειές του μεγαλώνουν.\nΤο Λιοντάρι είναι ο βασιλιάς της ζήλιας και η ζήλια προκαλεί ανταγωνισμό. Ένα μέρος της επιτυχίας του οφείλεται σαυτήν. Ζηλεύει τα πάντα. Είναι όμως στοργικός, πιστός, ρομαντικός, ειλικρινής, γενναιόδωρος. Φλερτάρει μόνο για να επιβεβαιωθεί και σταματά εκεί. Είναι τίμιος και θέλει να προβάλλεται.\nΠως ζηλεύει το κάθε ζώδιο ΠΑΡΘΕΝΟΣ\nΟ Ζυγός είναι ευαίσθητος. Δεν ζηλεύει ιδιαίτερα. Ίσως να ζηλέψει την άνεση που έχουν κάποιοι άλλοι άνθρωποι. Όμως δεν είναι κακός. Είναι γοητευτικός και θέλει να ευχαριστεί τους άλλους. Κάνει πολλές σχέσεις μέχρι να βρει το τέλειο. Εξετάζει αναλυτικά όλες τις απόψεις και τις πιθανότητες μέχρι να αποφασίσει. Ψάχνει ένα σύντροφο με τις ίδιες αντιλήψεις. Αν κοιτάει αλλού, αυτό γίνεται γιατί δεν έχει βρει κάτι σε εσένα.\nΖηλεύει όταν νιώθει ανασφάλεια. Είναι συντροφικός, δίκαιος, ειρηνοποιός, θέλει επιβράβευση. Αν μιλήσεις για τα επιτεύγματα ενός άλλου προσώπου, θα μουτρώσει και θα προσπαθήσει να τραβήξει το ενδιαφέρον σου. Δεν έχει εκρήξεις ζήλιας αλλά ο ίδιος προκαλεί με την εξωστρέφειά του και το φλερτ.\nΟ Σκορπιός είναι ζηλιάρης και ιδιαίτερα στα αισθηματικά του. Φτάνει στην υστερία, γίνεται κακότροπος. Είναι σεξουαλικός και παθιασμένος. Δίνεται ολοκληρωτικά και βιώνει τον έρωτα βαθιά. Μην παίζεις με την φωτιά γιατί η ρήξη θα είναι βέβαιη. Είναι πιστός και αν απιστήσει, αυτό σημαίνει πως δεν έχει καμία ουσιαστική επαφή μαζί σου.\nΟ έντονος συναισθηματισμός του είναι κομμάτι του εαυτού του. Ζηλεύει παράφορα και χωρίς ιδιαίτερο λόγο και δημιουργεί σκηνές ζηλοτυπίας. Θέλει αγάπη, αφοσίωση, αποκλειστικότητα και όχι ανασφάλεια και αβεβαιότητα.\nΝευριάζει και αυτό το καταλαβαίνουν όλοι. Γίνεται βίαιος, βρίζει και πολλές φορές σηκώνει και χέρι. Δεν ξεχνά ποτέ και μερικές φορές ξεσπά και στον ίδιο του τον εαυτό.\nΕίναι ψυχρός, δεν μιλά και εκδικείται. Στήνει σενάρια. Αν κλονίσεις την εμπιστοσύνη του, φτάνει και σε χωρισμό. Δεν ξεχνά εύκολα. Μην τον προκαλείς γιατί θα το πληρώσεις ακριβά. Τα νεύρα του έχουν μεγάλη διάρκεια. Βέβαια, ένας ερωτικός καβγάς, ενδέχεται να τελειώσει και με μια καυτή, μοναδική ερωτική βραδιά. Ποτέ δεν ξέρεις!!\nΠως ζηλεύει το κάθε ζώδιο ΤΟΞΟΤΗΣ\nΟ Τοξότης δεν ζηλεύει ιδιαίτερα, όμως μπορεί να γίνει κουτσομπόλης. Είναι φιλικός, ελεύθερος, γενναιόδωρος, αξιόπιστος, έντιμος. Ερωτικά, είναι εκδηλωτικός και εμπιστεύεται αλλά θέλει χώρο να αναπνέει. Η τάση του για νέες γνωριμίες προέρχεται από την ανάγκη του για πνευματικές εμπειρίες. Είναι αισιόδοξος, σίγουρος για τον εαυτό του, με αυτοπεποίθηση.\nΔεν δημιουργεί σκηνές ζηλοτυπίας. Αν φλερτάρεις με άλλον, θα πειραχτεί, όμως δεν θα κάνει υπερβολές. Θα εκφραστεί χαλαρά και με ειλικρίνεια. Αν το κάνεις επανειλημμένως, θα φύγει. Φτιάξε του τη διάθεση με ένα ταξίδι ή με χιούμορ και αυθορμητισμό.\nΓίνεται υπερβολικός, νευρικός και σηκώνεται και φεύγει για να ηρεμήσει. Οι συνεχόμενοι τσακωμοί τον κουράζουν. Σε μπερδεύει. ’λλοτε νευριάζει και άλλοτε τα περνάει αψήφιστα. Έχει εκρήξεις. Σκαρφίζεται κάτι για να νευριάσει και να ξεσπάσει για κάτι άλλο. Δεν βγάζεις εύκολα άκρη!\nΕίναι προσγειωμένος στην πραγματικότητα και βάζει πάνω απόλα τη λογική. Είναι ορθολογιστής και η ζήλια γι αυτόν είναι απαγορευμένο συναίσθημα. Η σπάνια ζήλια του προέρχεται αν ο σύντροφός του βρεθεί με κάποιον με καλύτερη οικονομική επιφάνεια απ αυτόν. Είναι φιλόδοξος, με ψηλούς στόχους και ζητά εκτίμηση και σεβασμό. Όταν ζηλεύει γίνεται πολύ σκληρός και αυστηρός. Ηρέμησέ τον δείχνοντάς του σεβασμό.\nΣυνήθως δεν ξεσπά γιατί είναι πειθαρχημένος. Εκνευρίζεται όταν λειτουργείς αντίθετα απ αυτόν. Έχει τις απόψεις του και δεν αλλάζει εύκολα γνώμη. Τα ξεσπάσματά του είναι πολύ έντονα και δεν συνεννοείσαι με τίποτα όταν βρίσκεται σε τέτοια κατάσταση. Ο γιατρός είπε να λέμε πάντα ναι. Σε γενικές γραμμές, δεν χάνει εύκολα την ψυχραιμία του.\nΟ Υδροχόος δεν ζηλεύει. Χαίρεται για το καλό των άλλων. Είναι φιλικός και συνεργάσιμος, με ανεξάρτητο πνεύμα, ελεύθερος και αυτόνομος στις σχέσεις του. Έχει ένα δικό του κωδικό, είναι ανθρωπιστής. Δεν θεωρεί την απιστία αμάρτημα. Θεωρεί το φλερτ φυσιολογικό να το κάνει το ταίρι του γιατί το κάνει και ο ίδιος. Δεν περιορίζει, δεν περιορίζεται. Κουβεντιάζει τα πάντα. Είναι ανεξάρτητος και δεν δέχεται τη ζήλια. Συνήθως, την προκαλεί εκείνος με τον τρόπο του.\nΑντιμετώπισέ τον με χιούμορ και καλή διάθεση.\nΠως ζηλεύει το κάθε ζώδιο ΙΧΘΥEΣ\nΈχει μεγάλη φαντασία, είναι ευαίσθητος και συναισθηματικός και η ζήλια του πολλές φορές παράλογη. Είναι ανασφαλής και αναζητά συνεχώς συναισθηματική επιβεβαίωση. Όταν ερωτεύεται, ζηλεύει προκαλώντας ο ίδιος σενάρια και δραματοποιεί τις καταστάσεις. Δείξε του πίστη και αφοσίωση με λόγια και πράξεις.\nΚάθε καβγάς γι αυτόν είναι ένας μικρός χωρισμός. Είναι δυστυχισμένος με έναν αδιάφορο σύντροφο. Συχνά παρερμηνεύει λόγια και αντιδράσεις και ξεσπά σε ανθρώπους που δεν φταίνε σε τίποτα και σε ανύποπτο χρόνο. Πες του πόσο τον αγαπάς για να ηρεμήσει, να του φύγει η θλίψη και η λύπη. Ζήτα του συγγνώμη, θα τη δεχτεί.


Ο πρόεδρος του Μουσείου Ακρόπολης καθηγητής Δημήτριος Παντερμαλής μιλάει στο ελculture - ελcblog - ελcBlog - συνεντεύξεις - elculture.gr\nΟ πρόεδρος του Μουσείου Ακρόπολης, καθηγητής Δημήτριος Παντερμαλής μιλάει στο ελculture\nΙουλίου 21, 2020 ● συνεντεύξεις\nΟ προεδρος του Μουσειου Ακροπολης, καθηγητης Δημητριος Παντερμαλης μιλαει στο ελculture\n«Το μουσείο είναι η ζωή μας»: Ο καθηγητής Δημήτριος Παντερμαλής σε μία συζήτηση εφ' όλης της ύλης για το Μουσείο Ακρόπολης, τη μαζική επισκεψιμότητα, τα Γλυπτά του Παρθενώνα και την Αγία Σοφία\nΑπό τις 14 Μαρτίου κλειστό, με τον πολιτισμό να «μένει σπίτι», το Μουσείο Ακρόπολης γιόρτασε τα 11 χρόνια του τον Ιούνιο, με την επαναλειτουργία του, μετά από τρεις μήνες lockdown. Με τον Δημήτριο Παντερμαλή στο τιμόνι του, ως Πρόεδρο και άνθρωπο συνδεδεμένο απόλυτα με το μουσείο από την πρώτη μέρα της θεμελίωσής του, το μουσείο κατάφερε ένα χρόνο νωρίτερα, τον Ιούνιο του 2019, μετά από 25 χρόνια εργασιών και αναμονής να ανοίξει στο κοινό ένα ακόμα επίπεδο, κάτω από το κτήριο του μουσείου με την αρχαιολογική ανασκαφή που αποκαλύπτει μια γειτονιά της αρχαίας Αθήνας με τα σπίτια, τα λουτρά και τα εργαστήρια και μας υπενθυμίζει ότι άνθρωποι σαν αυτούς τους κατοίκους ήταν αυτοί πίσω από τα σπουδαία έργα, τα αριστουργήματα των παραπάνω ορόφων.\nΜε τον Δημήτριο Παντερμαλή, έναν επιστήμονα ανήσυχο, επίμονο, ανοιχτό στις προκλήσεις της επόμενης μέρας, το μουσείο όχι μόνο κατάφερε να προσελκύσει περισσότερους από 14.500.000 επισκέπτες στην περίοδο της λειτουργίας του, να αποσπάσει διεθνή βραβεία και να βρεθεί σε διεθνείς αξιολογήσεις σταθερά ανάμεσα στα πέντε πιο δημοφιλή αρχαιολογικά μουσεία και τα εικοσιπέντε πιο δημοφιλή παγκοσμίως, αλλά να γίνει ένα μουσείο αγαπητό, δημοφιλές στους κατοίκους της Αθήνας και τους επισκέπτες από όλο τον κόσμο, ένα μουσείο συνδεδεμένο σε κάθε επίπεδο με τη ζωή της πόλης.\nΟ Πρόεδρος του Μουσείου Ακρόπολης Δημήτριος Παντερμαλής\nΑν ο κ. Παντερμαλής μπορεί να δείξει στον επισκέπτη του μουσείου, -σε μια από τις πολλές βόλτες που κάνει κατά τη διάρκεια της ημέρας στις αίθουσες του για να ακούσει τα σχόλια των επισκεπτών και να μιλήσει μαζί τους-, όχι μόνο τον τόπο αλλά και τον τρόπο με τον οποίο γεννήθηκε ο δυτικός πολιτισμός μέσα από τα εκθέματα του μουσείου, δείχνει παράλληλα σε όλους μας τον τρόπο με τον οποίο ένα μουσείο μπορεί να είναι εξωστρεφές, πρώτο στις προτιμήσεις του νεανικού κοινού, αναπόσπαστο κομμάτι ενός αθηναϊκού περιπάτου σε κάθε επίπεδο και με όλες τις δραστηριότητές του.\nΊσως είναι ο πιο ευχαριστημένος άνθρωπος που έχω συναντήσει μετά την καραντίνα και από το σημείο που καθόμαστε δεν τραβά το βλέμμα του από την είσοδο του μουσείου που υποδέχεται τους πρώτους επισκέπτες. Για έναν άνθρωπο που δεν μπορεί να ησυχάσει, που τον σκοτώνει το να κάθεται ήρεμα και έχει μάθει να ασχολείται με πλήθος θεμάτων, που το μουσείο είναι η ουσία της ζωής του, η δύσκολη περίοδος της καραντίνας ήταν μια δημιουργική περίοδος εντατικών εργασιών σε πολλούς χώρους του. Οι νέοι επισκέπτες μπορούν ήδη να απολαύσουν τους καρπούς αυτής της εργασίας του προέδρου και των ανθρώπων του μουσείου που αξιοποίησαν ψύχραιμα και συνειδητά την αναγκαστική αναστολή της λειτουργίας του.\n«Ήταν μια περίεργη και ασυνήθιστη εμπειρία. Γιατί η άποψή μας είναι ότι τα μουσεία είναι για τους επισκέπτες τους, κάνουμε ό,τι μπορούμε για να ανταποκριθούμε στις προσδοκίες των επισκεπτών αλλά αν δεν έχεις επισκέπτες ή δεν επιτρέπεται να έχεις, είναι θέμα», λέει ο κ. Παντερμαλής. «Ως υποκατάστατο βρήκαμε το γεγονός να αναπτύξουμε την ενεργητικότητά μας σε διάφορα θέματα βελτίωσης υποδομών του μουσείου, βελτίωσης των εκθέσεων, προγραμματισμού για το μέλλον, κάναμε πάρα πολλά πράγματα, από βασικούς καθαρισμούς που δεν είχαν γίνει ποτέ, γιατί δεν μπορούσαν να γίνουν, αφού το μουσείο είναι επτά μέρες την εβδομάδα ανοιχτό, και επίσης βελτιώθηκαν πολλά πράγματα, όπως τα αυτόματα πετάσματα ενώ στήσαμε και νέα γλυπτά. Αυτό ήταν μια καλή ισορροπία ώστε το μουσείο να υποδεχτεί τους πρώτους επισκέπτες μετά από όλο αυτό το διάστημα.\nΞεκινήσαμε δειλά με 132 επισκέπτες την πρώτη ημέρα και φτάσαμε μέχρι τους 800-900 επισκέπτες. Συνολικά, μέσα σε ένα μήνα είχαμε 15.000 επισκέπτες ενώ φυσιολογικά θα είχαμε 120-140 χιλιάδες».\nΑυτό πώς σας φαίνεται, σας ανησυχεί;\nΕίναι μια πραγματικότητα. Όπως ο Ερντογάν μας παίρνει την Αγιά Σοφιά έτσι και ο κορονοϊός μας πήρε τους επισκέπτες, τι να κάνουμε; Δεν μπορείς να κάνεις τίποτα.\nΟι ομόλογοί σας σας στο εξωτερικό, διευθυντές μεγάλων μουσείων ενόψει της επανεκκίνησης της λειτουργίας τους κάνουν μια καμπάνια προκειμένου να προσελκύσουν κοινό με το επιχείρημα ότι ο επισκέπτης μπορεί να δει τα εκθέματα με ησυχία και όχι με συνωστισμό. Τι λέτε γι’ αυτό;\nΤο μουσείο αυτό δεν χαρακτηρίζεται από την ανείπωτη ηρεμία, είναι ένα μουσείο ζωντανό, είναι ένα μουσείο γεμάτο κόσμο. Η αντίληψή μας είναι ότι στο μουσείο δεν έρχεται κανείς για να κάνει διαλογισμό, έρχεται για να συνομιλήσει με αυτά που βλέπει. Και θεωρώ ότι -βεβαίως είναι μια ευκαιρία να τα δει κανείς πιο άνετα-, ωστόσο, σε εμάς, υπάρχει μεγάλος χώρος μπορεί κανείς να δει τα έργα από όλες τις πλευρές τους, οπότε δεν μπορώ να ισχυριστώ το ίδιο πράγμα. Εμείς νομίζω είμαστε από τα λίγα μουσεία που έχουμε φροντίσει τη μαζική επισκεψιμότητα. Έχω πάει σε ένα – δυο συνέδρια στο εξωτερικό και απογοητεύτηκα, συνέδρια με αυτό το θέμα, τη μαζική επισκεψιμότητα, την οποία οι συνάδελφοι στο εξωτερικό δε θέλουν να αντιληφθούν.\nΜου δίνετε ένα παράδειγμα;\nΑς πούμε εγώ θεωρώ απαράδεκτο να έχεις πενήντα ανθρώπους τους οποίους ξεναγείς, οι οποίοι να στέκονται μπροστά σε ένα έργο και από αυτούς να το βλέπουν δέκα και οι υπόλοιποι να μη βλέπουν τίποτα. Αυτό είναι προσβολή γι’ αυτόν που ακούει και δε βλέπει, στην ουσία στο μουσείο πηγαίνεις για να δεις όχι για να ακούσεις. Και θεωρώ ότι αυτό το ζήτημα δεν έχει λυθεί διεθνώς. Χαιρόμαστε που βλέπουμε μεγάλα νούμερα αλλά δεν πρέπει να συνυπολογίσουμε και το ποιοτικό στοιχείο της επίσκεψης; Αν πας κάπου και έχει πολύ κόσμο, και είναι ωραίο να έχει κόσμο και εσύ δε βλέπεις τίποτα, είσαι ευχαριστημένος; Αυτό συμβαίνει και δεν βλέπω να τους απασχολεί. Θα μπορούσε να στήσει κανείς τα έργα ψηλότερα, θα μπορούσε να βάλει φραγμούς στα νούμερα, να ελέγχει τους εισερχόμενους και τους εξερχόμενους από μια αίθουσα. Δεν το κάνουν. Εμείς εδώ από την αρχή κάναμε ευρύχωρους τους εσωτερικούς χώρους, τόσο που κατηγορηθήκαμε ότι είναι άδειοι. Δηλαδή, περίμεναν πιο πυκνά εκθέματα. Μα, αν τα βάλεις πυκνά δεν μπορεί να τα δει ο κόσμος. Πώς θα τα βάλεις; Αν τα εκθέματα είναι ποιοτικά δεν χρειάζεται να το γεμίσεις αγάλματα. Δέκα αγάλματα να έχεις γεμίζεις αυτό τον χώρο. Αλλά να είναι αγάλματα σπουδαία. Είναι λίγο διαφορετικές αντιλήψεις. Νομίζω ότι στο εξωτερικό παίζει πολύ μεγάλο ρόλο η οικονομική διαχείριση, η βιομηχανική θέαση, τόσοι επισκέπτες, τόσα εκθέματα, τόσα τετραγωνικά, βλέπετε οι στατιστικές μάς έχουν κάνει μεγάλες ζημιές.\nΗ Αίθουσα της Αρχαϊκής Ακρόπολης © Μουσείο Ακρόπολης. Φωτογραφία Σωκράτης Μαυρομμάτης\nΣε σχέση με τον μαζικό τουρισμό πώς βλέπετε το Μουσείο της Ακρόπολης;\nΓια εμάς το μουσείο είναι κάτι εξαιρετικά ζωντανό, είναι η συνομιλία με το ιστορικό παρελθόν, έχεις μπροστά σου αυθεντικά έργα πολλών εποχών και αναρωτιέσαι κάθε φορά που βλέπεις πώς παρουσιάζεται ο άνθρωπος εδώ, πώς παρουσιάζεται ο άνθρωπος εκεί, πώς είναι τα χαρακτηριστικά έτσι ή αλλιώς. Αυτό είναι ένα μουσείο δημοφιλές, μαζικής επίσκεψης. Η μαζική επίσκεψη είναι ένα πολύ σοβαρό θέμα, στο εξωτερικό, άλλα θέματα όπως της μαζικής εστίασης τα χειρίστηκαν πολύ καλά, στα μουσεία δεν το έχουν κάνει ακόμα. Και θεωρώ ότι αυτό είναι ένα μειονέκτημα. Πρώτα πρέπει να αποδεχτούμε αυτή τη μαζικότητα. Ο μαζικός τουρισμός τι είναι στο τέλος; Όταν πας ιδιωτικά κάπου δεν είσαι τουρίστας, είσαι επισκέπτης. Αυτά είναι βασικά θέματα που πρέπει κανείς να τα ανακινεί από περίοδο σε περίοδο, προσωπικά την όλη διεθνή εμπειρία που είχα προσπάθησα να τη μεταφέρω σε αυτό το μουσείο και να σχεδιαστεί έτσι ώστε να αντέχει. Δηλαδή εδώ το ξέραμε εκ των προτέρων ότι θα γίνει ένα μουσείο που θα έχει μαζική επισκεψιμότητα γι’ αυτό έχει και αυτούς του άνετους χώρους.\nΔεν είναι ελιτισμός να μη θέλει κάποιος ένα μεγάλο ή δημοφιλές μουσείο να μην έχει μαζικό τουρισμό; Είναι σαν να ζητάς να είναι άδειες οι παραλίες το καλοκαίρι για να μη συγχρωτίζεσαι.\nΕίναι περίεργο, είναι όπως το λέτε, από τη μια μεριά υπάρχει ένα είδος εκδημοκρατισμού της πρόσβασης στα μουσεία, από την άλλη συνεχίζει να υποβόσκει ένας ελιτισμός, ότι το μουσείο είναι για εκλεκτούς, για λίγους. Αυτό είναι λάθος κατά την άποψή μου.\nΒραδινή όψη της βεράντας του εστιατορίου του Μουσείου © Μουσείο Ακρόπολης. Φωτογραφία Γιώργος Βιτσαρόπουλος\nΗ πρόκληση των μουσείων δεν είναι να είναι ανοιχτά σε όλους: να συνδέονται με την κοινωνία, να πίνει ο κόσμος τον καφέ του στο μουσείο, ακόμα και αν δε γνωρίζουν καλά τα εκθέματα;\nΑκόμα και αυτό δημιουργεί την πρώτη επαφή. Και κατά τη γνώμη μου σε πολλά μουσεία ούτε το εκμεταλλευτήκαμε, ούτε το καλλιεργήσαμε. Μιας και μιλάμε για τα μουσεία του κόσμου, δείτε: έγινε η Tate Modern και μεταμορφώθηκε οικονομικά μια ολόκληρη περιοχή και τέτοιες επεμβάσεις μπορούν να γίνουν, είναι μια τεράστια δοκιμασία αυτό που ζούμε, αλλά τα μουσεία μόνο κερδισμένα θα βγουν, αν αντέξουν φυσικά. Τώρα χρειάζεται εγρήγορση, έξυπνες λύσεις, συνέπεια και να μπορείς να πουλήσεις «το προϊόν» σου, το περιεχόμενο του μουσείου. Γιατί τα αγοραία προϊόντα είναι καλύτερα από το προϊόν του μουσείου; Δεν το πιστεύω, έχουμε καλύτερο περιεχόμενο. Μπορεί να μοιάζει λίγο χυδαίο έτσι όπως το λέμε, αλλά η αλήθεια είναι ότι σήμερα, ο καθένας όπου πάει, αγοράζει. Όταν πας να αγοράσεις σπουδαίες ιδέες, να δεις καταπληκτικά πράγματα, μετά «κολλάς». Θα μπορούσε δηλαδή να εκταμιευθεί αυτό ως μια υγιής ανανέωση. Δραματική μεν αλλά υγιής. Γιατί όλοι μας καθημερινά αγωνιζόμαστε για να δείξουμε προς τα έξω ότι κάτι κάνουμε. Ότι κάνουμε κάτι σημαντικό. Πρώτα όμως πρέπει να πείσουμε τον εαυτό μας ότι κάνουμε κάτι σπουδαίο, αλλιώς πρέπει να αλλάξουμε δουλειά, να μην ασχολούμαστε με τα μουσεία.\nΗ Αίθουσα των Κλιτύων της Ακρόπολης © Μουσείο Ακρόπολης. Φωτογραφία Βαγγέλης Τσιάμης\nΕσείς τι ετοιμάζετε για την επόμενη μέρα;\nΕτοιμάζουμε κάποια πράγματα ήδη από τώρα για το 2021, που μοιάζει μακριά αλλά δεν είναι τελικά. Έχει σημασία η ανάσταση αυτής της χώρας και έχει σημασία να συνειδητοποιήσουμε πόσα πράγματα πήγανε στραβά. Μιλώντας για τον δικό μου χώρο, θα σας πω ότι ο Τούρκος στρατηγός που πολιορκούσε την Ακρόπολη ήθελε να γκρεμίσει τελείως όλα τα κτίρια της Ακρόπολης -και το έγραψε στον Σουλτάνο- γιατί, έλεγε, εξαιτίας αυτών όλοι οι Ευρωπαίοι είναι πίσω από τους Έλληνες. Άμα τα γκρεμίσουμε δε θα υπάρχουν αυτά, θα ησυχάσουμε, έτσι πίστευε.\nΥπάρχουν κάποιοι που το πιστεύουν και σήμερα;\nΜερικοί μιλούν για την καταπίεση της κληρονομιάς και αυτά που «τραβήξαμε» εξαιτίας της. Είχα πάει μια φορά σε ένα συνέδριο που έγινε για την καταπίεση της πολιτιστικής κληρονομιάς στους σύγχρονους ποιητές και δεν ήξερα ότι έχουν γραφτεί ποιήματα, τα οποία κατακεραυνώνουν την Ακρόπολη, τη έβριζαν: «δεν μπορώ να σε βλέπω κάθε μέρα Παρθενώνα» κ.ά. Με ενοχλεί αυτό. Γιατί αν είσαι κάποιος, κάνε ένα δεύτερο Παρθενώνα κάνε οτιδήποτε άλλο. Αν είμαστε και εμείς σπουδαίοι ας κάνουμε κάτι σπουδαίο. Στην πραγματικότητα τρέμουμε τη σύγκριση. Απλοί άνθρωποι τα έκαναν αυτά εκεί πάνω, που είχαν μυαλό. Και αφού έχεις μια κληρονομιά τέτοια τι να την κάνεις, να την πετάξεις;\nΤι δε θα ξανακάνατε στο Μουσείο και τι θα είχατε κάνει αν ξεκινούσατε από την αρχή;\nΚαλύτερα να πω τι θα έκανα. Θα δημιουργούσα ειδικούς χώρους για την ψηφιακή παρουσίαση των εκθεμάτων. Θεωρώ ότι εδώ δεν έχουμε προχωρήσει αρκούντως. Έχουμε και ένα πρόγραμμα, το Ψηφιακό Μουσείο, αλλά πώς βάζεις το ψηφιακό δίπλα στο αυθεντικό; Τι τρόπους και μεθόδους χρησιμοποιείς; Τι θες να πεις με αυτό; Δεν τα έχουμε ψάξει, όλα γίνονται αυτά τελείως αυθόρμητα θα έλεγα. Αυτό που δεν έχουν καταλάβει πολλοί είναι ότι η ψηφιακή τεχνολογία δεν είναι ένα απλό πράγμα, παίρνεις τη μηχανή, τραβάς, το βάζεις στον υπολογιστή, στο διαδίκτυο και τελειώσαμε. Θέλει πολλή δουλειά θέλει διαφορετική προσέγγιση από όταν κάνεις μια ξενάγηση. Είναι εντελώς διαφορετική η διαχείριση της εικόνας και αυτό δεν έχει προχωρήσει όχι μόνο σε εμάς αλλά και διεθνώς. Είναι ο καλύτερος τρόπος αν γίνει σωστά να οδηγήσεις τον επισκέπτη στα αυθεντικά έργα. Γιατί με την τεχνολογία μπορείς να τον ξεγελάς, το αυθεντικό έργο το έχεις μπροστά σου και η ειδοποιός διαφορά είναι το αυθεντικό. Γι’ αυτό δεν μου είχε αρέσει αυτή η προσπάθεια να γίνει ένα μουσείο ψηφιακό. Εμείς εδώ για παράδειγμα, βάζουμε δίπλα στο αυθεντικό έργο ένα βίντεο με την αποκατάστασή του. Αλλιώς, αν τα δείχνεις απλώς σε φωτογραφίες είναι τζάμπα κόπος και υποτιμάς και τα έργα. Είναι αλλιώτικο, η φυσική παρουσία σε ένα μουσείο, η φυσική παρουσία γενικότερα, αλλιώς γιατί ζούμε;\nΞέρω ότι σας αρέσει πολύ να περπατάτε μέσα στο μουσείο και ανάμεσα στους επισκέπτες. Απολαμβάνετε με ένα διαφορετικό τρόπο το μουσείο, τώρα που δεν είναι τόσο γεμάτο ακόμα;\nΕμένα μου αρέσει το μουσείο μόνο γεμάτο. Δεν πιστεύω στην αντίληψη του 19ου αιώνα «το μουσείο και εγώ». Είναι παλαιού τύπου αυτή η αντίληψη. Γυρίζω μέσα στο μουσείο, ακούω τι λέει ο κόσμος και μου μιλούν. Τις πιο πολλές φορές με συναισθηματικές εκρήξεις. Αλλά υπάρχουν και άνθρωποι, οι οποίοι είναι πιο προσγειωμένοι, που έχουν πιο σύνθετες ερωτήσεις και κάνουν ωραίες παρατηρήσεις. Ας πούμε παρότι φαίνεται πολύ απλοϊκό με ενδιαφέρει που ρωτούν πράγματα τεχνικά για το πώς έκαναν μια γλυφή για παράδειγμα και μετά τους εξηγείς ότι υπήρχαν ειδικές ξύστρες.\nΑυτό δεν είναι απλοϊκό, δείχνει ένα φιλοπερίεργο επισκέπτη, πώς θα μπεις στην τέχνη αλλιώς;\nΚοιτάξτε, έχουμε διαφθαρεί αρκετά ώστε να νομίζουμε ότι η τέχνη είναι απλώς και μόνο μια θεία έμπνευση ή μια ιδέα. Δεν είναι έτσι. Είναι ένα σύνολο εμπειριών και επίσης γοητευτικό είναι η εφεύρεση διαφόρων εργαλείων. Αυτό είναι πολιτισμός. Επίσης προσπαθώ να κατανοήσω τι είχε στο μυαλό του ο αρχαϊκός καλλιτέχνης, όταν έφτιαχνε το όμορφο πρόσωπο μιας κοπέλας. Αυτά δεν πρέπει να ήταν διανοητικές κατασκευές. Πρέπει να ήταν αισθήσεις που έβγαιναν από μέσα τους. Είναι λίγο δύσκολο να το περιγράψεις αλλά φαντάζομαι αυτοί, ήταν άνθρωποι που ήξεραν να χειρίζονται και τα εργαλεία τους και τι μπορούσαν να κάνουν με αυτά και τι μπορούσαν να κάνουν πέραν τούτων. Την τεχνολογία την αρχαία δεν την έχουμε εκτιμήσει τόσο όσο της πρέπει γιατί μπήκε στη μέση η λεγόμενη ιστορία της τέχνης, όπου όλα είναι συνθέσεις, ιδέες, σχήματα. Εννοώ, δεν σκέφτεται κανείς μια πυραμιδωτή σύνθεση και πάει και κάνει τον Κένταυρο και τον Λαπίθη, αλλά προσπαθεί να δώσει το μένος αυτής της πάλης και του βγαίνει έτσι. Γιατί οι καλοί τεχνίτες έχουν και μια έμφυτη αίσθηση αρμονίας. Αυτό για μένα έχει μεγάλη γοητεία.\nΤα κατάλοιπα μικρού ιδιωτικού λουτρού (2ος αι. μ.Χ.) © Μουσείο Ακρόπολης\nΆποψη της αρχαιολογικής ανασκαφής στη βάση του Μουσείου Ακρόπολης © Μουσείο Ακρόπολης. Φωτογραφία Γιώργος Βιτσαρόπουλος\nΒλέπω έχετε και εσείς την περιέργεια όπως ο «ανήσυχος» επισκέπτης για τα τεχνικά ζητήματα.\nΜέσα στο μουσείο έχω πολλά ενδιαφέροντα και για τα τεχνικά ζητήματα, γιατί έτσι ανοίγει το μυαλό σου. Στο Δίον αν δεν είχα αυτή την τάση δε θα μπορούσα να επιζήσω. Γιατί ήταν πολλές οι ελλείψεις, ήταν δύσκολες καταστάσεις και την έλλειψη την καλύπτεις με πατέντες.\nΣτο Δίον πότε πήγατε;\nΠήγα το 1970 και έφυγα το 2000 και μετά συνέχιζα κάθε καλοκαίρι. Έχω μαζέψει πενήντα χρόνια εκεί. Στο Δίον ζω μερικούς μήνες του χρόνου, είναι το χωριό μου, το βασικό μου σπίτι. Είναι άλλα τα μεγέθη, από αυτά μιας πόλης, η σχέση με το περιβάλλον είναι πάρα πολύ έντονη, αλλά και πολλά πράγματα είναι παρόμοια. Εκεί εκτιμώ την τεχνική των απλών ανθρώπων, του τσοπάνη ή του χασάπη. Ας πούμε ο χασάπης κάνει τέχνη, τον θαυμάζω για το πώς χαίρεται που κόβει μια μπριζόλα μια κι έξω και σωστά. Όλα αυτά είναι ένα είδος σοφίας που η εποχή μας ούτε την εκτιμά ούτε την ξέρει. Το χωριό εκεί είναι ένα βλαχοχώρι και φτιάχνουν ωραία τυριά. Τους ρωτάω γιατί αφού έχετε τυριά παίρνετε τα τυποποιημένα; Το κάνουν για ευκολία και για να μην έχουν απώλεια, αυτό σε πονάει κάπως. Αυτό το κενό προσπαθώ στο μουσείο να το καλύψω με τις ψηφιακές εφαρμογές. Να καταλάβει ο θεατής του έργου τον τρόπο, την τεχνική με την οποία δημιουργήθηκε.\nΑνατολικό αέτωμα. Συνδυασμός των αυθεντικών γλυπτών με τα γύψινα αντίγραφα αυτών που βρίσκονται στο Βρετανικό Μουσείο © Μουσείο Ακρόπολης. Φωτογραφία Νίκος Δανιηλίδης\nΗ συζήτηση για τα Γλυπτά του Παρθενώνα επανέρχεται διαρκώς και εσείς, πάντα, πολύ σταθερά μιλάτε για την επανένωσή τους περισσότερο από την κλοπή τους.\nΚοιτάξτε αυτό που ήταν μια επιτυχία του Μουσείου ανάμεσα σε άλλα είναι ότι εστιάσαμε θεωρώ ορθά, στην επανένωση των Γλυπτών και όχι μόνο στην επιστροφή τους. Γιατί η επιστροφή ήταν μόνο η κλοπή, η απαγωγή. Το θέμα δεν είναι μόνο η απαγωγή, το θέμα είναι να ξαναζωντανέψουν τα γλυπτά αυτά. Και εγώ ξεκινώ πάντα ανάποδα, από την επανένωση. Και αυτή έχει ως συνέπειά της, την επιστροφή. Αλλά έχουμε ετοιμαστεί για την επανένωση, κτιριακά, έχουμε θέσεις αναμονής και έχουμε μελετήσει τις ουσιαστικές νοηματικές αλλαγές που θα προκύψουν όταν συνενωθούν, δηλαδή δεν μας ενδιαφέρει να βάλουμε μια μορφή ακόμα, αλλά να δούμε τι συμπέρασμα βγαίνει όταν μπαίνει αυτή η μορφή δίπλα σε αυτή που υπάρχει. Και προσωπικά είμαι βέβαιος πως όταν γίνει η επανένωση θα είναι ένας άλλος Παρθενώνας αυτό που θα βλέπουμε.\nΜιλάτε με τον διευθυντή του Βρετανικού μουσείου, τον κ. Φίσερ; Τι γνώμη έχετε για τις απόψεις του;\nΜιλώ και με αυτόν, όπως μιλούσα και με τον προηγούμενο. Ο τωρινός έχει μια άποψη «Αυτά είναι εδώ νομίμως και τελειώσαμε». Μα δεν τελειώσαμε. Και από το «νομίμως» να ξεκινήσουμε, θα δούμε ότι δεν υπάρχει νομιμοποίηση. Από εκεί και ύστερα η συμπεριφορά τους ήταν χυδαία, η απόσπαση από το κτίριο έγινε με χυδαίο τρόπο. Αυτή είναι μια πραγματικότητα και δεν μπορούμε να την αρνηθούμε. Τα έκαναν αυτά. Βέβαια για μένα το πιο ενδιαφέρον είναι πώς ένας άνθρωπος, και αυτό το βλέπουμε και στη ζωή μας, ξεκινάει με προθέσεις διαφορετικές, ας πούμε και ο Σουαζέλ Γκουφιέ, ο Γάλλος πρέσβης και ο Έλγιν ξεκίνησαν ως μελετητές, ως θαυμαστές, στη συνέχεια απέκτησαν τυχαία κάποια αρχαία και μετά, παθιασμένα, ήθελαν να ξηλώσουν το μνημείο. Όταν το βλέπεις αυτό σκέφτεσαι πόσο εύκολα ολισθαίνεις από μια σοβαρή σχέση και φτάνεις στη χυδαιότητα.\nΗ νοτιοδυτική γωνία της ζωφόρου, από την οποία ξεκινούν τα δύο σκέλη της πομπής των Παναθηναίων © Μουσείο Ακρόπολης. Φωτογραφία Νίκος Δανιηλίδης\nΕίναι μια χυδαιότητα αυτό που βλέπουμε και στην Αγία Σοφία, τη μετατροπή της σε τόπο λατρείας για τους μουσουλμάνους;\nΑυτό είναι ένα τρομερό πολιτιστικό γεγονός. Δεν μπορεί να διανοηθεί κανείς ότι πράγματα που θα γινόντουσαν το πολύ μέχρι τον 15ο γίνονται τον 21ο αιώνα. Είναι ο αναθεωρητισμός των Τούρκων που πιστεύουν ότι προσβάλοντας την Αγία Σοφία και το σύμβολο, παγιώνουν την κατάκτηση της Κωνσταντινούπολης. Το τι ήταν η Κωνσταντινούπολη πριν τους Τούρκους το ξέρει όλος ο κόσμος και αυτό δεν μπορούν να το αλλάξουν. Εγώ το βλέπω στους Τούρκους που θέλουν να είναι και απόγονοι των Βυζαντινών. Ο Ερντογάν, αν θυμάστε, όταν είχαμε τους Ολυμπιακούς Αγώνες βγήκε και είπε «Ποιους Ολυμπιακούς Αγώνες, ο Όλυμπος είναι εδώ, σε εμάς». Πράγματι υπάρχει Όλυμπος στη Μικρά Ασία. Τον πειράζει πολύ που η Ολυμπία βρίσκεται στην Ελλάδα. Αυτό που βγάζω εγώ ως συμπέρασμα είναι ότι το θέμα δεν είναι πολιτιστικό, κακώς το επικεντρώνουν εκεί. Είναι βαθιά πολιτικό και αυτό που θέλει να πει είναι «Κύριοι εγώ είμαι ο κατακτητής και έχω το δικαίωμα να κάνω ότι θέλω».\nΠώς σχολιάζετε τη στάση της Δύσης;\nΗ Δύση πρέπει να πάρει μια θέση, αυτό δε γίνεται με ευχολόγια. Τον Ερντογάν δεν τον ενδιαφέρει να μιλούν για σύγκρουση πολιτισμών, θα κάνει αυτό που θέλει. Εμένα μου κάνει εντύπωση, στη Δύση ο χριστιανισμός δεν έχει καμία σχέση με την πολιτική, κάποτε είχε. Το Ισλάμ είναι καθαρή πολιτική τίποτε άλλο. Και έρχεσαι εσύ ως έξυπνος δυτικός και λες άστον. Αφήνεται αυτό; Θα πάρει όσα μπορεί. Βάζει το Αιγαίο και τις βραχονησίδες σε μια δημόσια συζήτηση, εμείς δεν το κάναμε ποτέ. Η Ελλάδα είναι Αιγαίο. Οι δυτικοί τον αφήνουν να αλωνίζει στη Μεσόγειο. Αυτό με πειράζει, ότι δε βλέπει κανείς στην Ελλάδα έξυπνες λύσεις και κινδυνεύουμε να είμαστε γι’ αυτόν ένας μεζές.\nΟι πέντε από τις έξι Καρυάτιδες στο Μουσείο της Ακρόπολης © Μουσείο Ακρόπολης. Φωτογραφία Νίκος Δανιηλίδης\nΜετά από όλα αυτά τα χρόνια στο τιμόνι του Μουσείου, βρίσκετε αντίσταση σε αυτά που θέλετε να κάνετε ή σας αφήνουν και κάνετε τη δουλειά σας;\nΗ μεγαλύτερη αντίσταση είναι η βλακεία. Όταν έχεις να αντιμετωπίσεις συνεργάτες, περιβάλλον, όπου κυριαρχούν ορισμένα στερεότυπα και είναι δύσκολο να τα σπάσεις. Εσείς όμως με ρωτάτε για άλλο, αν με αφήνει η Πολιτεία.\nΝαι, είστε 21 χρόνια εδώ, έχετε δει πολλούς πρωθυπουργούς, κυβερνήσεις, υπουργούς, αυτό ρωτώ, αν σας αφήνουν να κάνετε τη δουλειά σας.\nΣε μεγάλο βαθμό ναι. Το Μουσείο χωρίς να ζητά προσφέρει, προσέφερε γόητρο στην Αθήνα και στον κύκλο των μουσείων διεθνώς. Λειτουργούμε με τα έσοδά μας, δεν έχουμε πάρει ούτε μια δεκάρα κρατική επιχορήγηση, το μουσείο είναι αγαπητό από το ελληνικό και το διεθνές κοινό. Αυτά όλα παίζουν τον ρόλο τους και έτσι κρατιέται σε μια απόσταση από διάφορους κλυδωνισμούς. Για να μπορούμε να προχωράμε μπροστά, προς το μέλλον. Όπως είπαμε, το μουσείο είναι η ζωή μας.\nΕκατόμπεδον. Μετόπη. Άλογα από τέθριππο και η σχεδιαστική τους αναπαράσταση. (Ακρ. 575) © Μουσείο Ακρόπολης. Φωτογραφία Σωκράτης Μαυρομμάτης\ntags / Εκθέσεις / ελcBlog / συνεντεύξεις / Δημήτρης Παντερμαλής / Μουσείο Ακρόπολης t3


Σχόλιο από pterarhos (24.01.2009)\nΔεν υπαρχει κατι που να σοκαρει.\nΒλεπω δυο ανθρωπους ερωτευμενους.\nΚανονικα το post θα επρεπε να προσφερει\nστους αναγνωστες του.\nΜαζι με τις μνημες.\nΟμορφο αισθησιακο και σημειο αναφορας\nΣχόλιο από Oraclas (25.01.2009)\nΕξαιρετικό! Ο ύμνος του έρωτα. Τι τραγική ειρωνεία όμως ο έρωτας να έχει σβήσει, αλλά η δημιουργία τους να έχει εμπνεύσει τόσους και τόσους ερωτευμένους.\nΥ.Γ. Θα ήθελα να μάθω τους στίχους του La decadance.\nΗ γνώμη μου για τον χορό. Υπέροχος. Άκρως ερωτικός, τόσο που μόνο σε ιδιαίτερες στιγμές το ζείς. Δεν υπήρχε ντροπή, γιατί υπήρχε ατέλειωτο πάθος.\nΣχόλιο από chocolat (25.01.2009)\nAh!! Les francais!!\nΥπέροχο ποστ! Σκανδαλώδεις εικόνες σε μια εποχή που άλλαξε την κοινωνία. Μάλλον γι' αυτό προκάλεσε τόσο σοκ!\nΚαλή σας μέρα Thank! :)\nΣχόλιο από thank (25.01.2009)\n@ Πτέραρχέ μου, είδες τελικά οι συντονισμοί ? Δεν ξέρω τι στο καλό έχουν οι μέρες αλλά ... εμένα μου κάνουν καλό αυτά. Οινοπνευματώδη δεν προσφέρουμε γιατί μετά θα μας λένε ότι υποθάλπτουμε έκτροπα. :):) Ευχαριστώ για την επίσκεψη. (Ανταπέδωσα κι εγώ με καθαρό μυαλό :):)\n@orclas να εισαι καλά, σ' ευχαριστώ πολύ. Τους στίχους τους βρήκα σε ένα βιντεάκι του youtube, δεν ξέρω αν ειναι σε αυτό που ανέβασα, ... sta details. Αν μπορέσω θα τους βάλω κάποια στιγμή. Ειναι πολύ απλοί, άμεσοι και όχι μόνο ερωτικοί με τη κλασσική έννοια.\n@Soκολά καλησπέρα και σε σας. Πραγματικά είναι έτσι. Πέραν των άλλων, μου έκανε εντύπωση και το τελευταίο βιντεάκι, εκεί που λέει για το μετά τον χωρισμό τους. Για την τρίτη κόρη της, με άλλον άντρα και το γεγονός πως ο Serge έγραψε γι αυτήν τα καλύτερα κομμάτια αφού χώρισαν. Επειδή πονούσε. Σ' ευχαριστώ πολύ. :):)\nDystyxws den eixa idea giati tin yparxi tou...mou arese para poly tha lega....se taxidevei allou...kapou pou tha thelame oloi na eimaste oi irwes gia ligo....


15 διάσημες που μιλούν ανοιχτά για τις κρίσεις πανικού - BORO από την ΑΝΝΑ ΔΡΟΥΖΑ - boro.gr\nΑρχική / More / Celebrity news / 15 διάσημες που μιλούν ανοιχτά για τις κρίσεις πανικού\n15 διάσημες που μιλούν ανοιχτά για τις κρίσεις πανικού\nΑπρίλιος 20, 2017\tCelebrity news\nΚρίσεις πανικού: η μάστιγα της εποχής μας. Νομίζεις ότι δεν αγγίζει τις διασημότητες; Μέγα λάθος. Παρακάτω ακολουθεί μια λίστα -όχι ενδελεχής- Ελληνίδων και ξένων celebrities που έχουν μιλήσει ανοιχτά για τις κρίσεις πανικού και πώς τις αντιμετωπίζουν.\nΣταρ που δείχνουν να σφίζουν από αυτοπεποίθηση με μια επιτυχημένη καριέρα, που δείχνουν να είναι η χαρά της ζωής, υποφέρουνξ από άγχος και παθαίνουν κι εκείνες κρίση πανικού…\nΗ ηθοποιός Κάτια Δανδουλάκη μίλησε στην εκπομπή «JOY»: «Για πρώτη φορά στη ζωή μου έπαθα ένα είδος κατάθλιψης. Πρέπει να μην το κρύβουμε και να το λέμε γιατί το βλέπουμε και το ακούμε να συμβαίνει κάθε μέρα. Ήθελα πλήρη απομόνωση». Μάλιστα συνέχισε αναφέροντας πως όλο αυτό της δημιούργησε και κρίσεις πανικού και μάλιστα τρόμαζε όταν έβλεπε να πηγαίνει ο κόσμος στο θέατρο, πάθαινε κλειστοφοβία. Θεωρεί ότι για να τις ξεπεράσεις πρέπει να ηρεμήσεις, να κοιμάσαι σωστά και κάποιες φορές βοηθάει και μια φαρμακευτική αγωγή.\nΗ Μαίρη Συνατσάκη σε αρκετές συνεντεύξεις της μιλάει για τις κρίσεις πανικού που βίωσε: «Ήμουν τότε στα σχεδόν 18. Μαθήτρια 3ης λυκείου, καλό παιδί, επιμελής μαθήτρια, ερωτευμένη με έναν συμμαθητή μου, έφηβη αλλά χαμηλών τόνων, ντροπαλή αλλά σιγά σιγά πιο επικοινωνιακή, με κάμποσα κομπλεξάκια για το σώμα μου που δεν ήθελα με τίποτα οι άλλοι να καταλάβουν ότι έχω και με πολύ διάβασμα. Τίποτα ιδιαίτερο. Τίποτα πιο φυσιολογικό από όλα αυτά». Γράφει η ίδια στο μπλογκ της: «Μέχρι την στιγμή που πετάχτηκα από το κρεβάτι μου χωρίς ανάσα. (…) δεν είχα αρκετό αέρα. Άρχισα να παίρνω βαθιές βίαιες ανάσες για να μπορέσω να γεμίσω με το οξυγόνο που χρειαζόμουν αλλά ήταν αδύνατον. Άκουγα την καρδιά μου να τρέχει, και ένιωθα στον σβέρκο μου αυτόν τον κρύο ιδρώτα που έρχεται γρήγορα και ύπουλα να σε παγώσει». Η ίδια αποκάλυψε πως αυτή η κατάσταση κράτησε για χρόνια έτσι ζήτησε την βοήθεια ψυχολόγου, και με ψυχανάλυση προσπάθησε να το ξεπεράσει.\nΗ Ναταλία Γερμανού αποκάλυψε στην εκπομπή της ότι βίωσε κρίσεις πανικού: «Την πρώτη φορά που έπαθα στη ζωή μου κρίση πανικού, επειδή δεν ήξερα τι είναι αυτό, ήμουν απολύτως βέβαιη ότι είχα πάθει έμφραγμα, Το έπαθα στο στούντιο του ραδιοφωνικού σταθμού. Την ώρα που μιλούσα στο μικρόφωνο μου κόπηκε η αναπνοή, ίδρωσα, μούδιασα, σβήστηκαν όλα γύρω μου και παρατάω ανοιχτές τις φέτες και τρέχω έξω από το στούντιο, στο γραφείο του διευθυντή του σταθμού. Ανοίγω τα ντουλάπια πανικόβλητη και βρίσκω ένα μπουκάλι ουίσκι. Πώς νόμιζα ότι το ουίσκι θα με βοηθήσει; Άρχισα να πίνω από το μπουκάλι. Κόντεψα να λιποθυμήσω, έπεσα κάτω και μετά θυμάμαι ότι πήγα και κλείστηκα στην τουαλέτα και περίμενα να πεθάνω». Στο περιοδικό ΕΓΩ αποκάλυψε πως τις αντιμετώπισε: « Έχω περάσει κρίσεις πανικού, νευρικό κλονισμό. Ζήτησα βοήθεια από ψυχολόγο και ψυχοθεραπευτή. Έκανα ψυχανάλυση τρία χρόνια και με βοήθησε πολύ».\nΗ ηθοποιός Αθηνά Οικονομάκου μίλησε στην εκπομπή «Όλα για την υγεία mou» για το θέμα υγείας που πέρασε και την ανάγκασε να εγκαταλείψει την σειρά «Κλεμμένα Όνειρα»: «Οι αντοχές μου είχαν ελαχιστοποιηθεί καμία σχέση με τον καιρό που είχα μεγάλη δύναμη και ενέργεια. Σερνόμουνα… ανέβαινα τα σκαλοπάτια και ένιωθα σαν μεγάλη γυναίκα. Άρχισα να ανησυχώ πολύ γιατί φανταζόμουν ότι είχα κάποια βαριά ασθένεια». (…) «Υπήρχαν μέρες που από την έντονη κούραση αισθανόμουν ότι δεν μπορούσα να πάρω τα πόδια μου. Ένιωθα να με εγκαταλείπουν οι δυνάμεις μου, να με λούζει κρύος ιδρώτας, να με καταβάλλει το άγχος. Η μεγαλύτερη αγωνία μου ήταν να μην πάθω κρίση πανικού την ώρα που είμαι στη σκηνή ή σε μία ζωντανή εκπομπή και δεν μπορώ να το αντιμετωπίσω. Το συζήτησα με τον Νίκο Μουτσινά και μου σύστησε να κάνω ψυχοθεραπεία .Ξεκίνησα πριν από ενάμιση χρόνο και πιστεύω ότι είναι το καλύτερο δώρο που έχω κάνει στον εαυτό μου» δήλωσε στο ΟΚ.\nΓια τις κρίσεις πανικού που βίωσε μίλησε και η Ζέτα Μακρυπούλια στο περιοδικό Shape: «Την πρώτη φορά έγινε στο θέατρο, στη σκηνή και ήταν πάρα πολύ δύσκολο. Δεν ήξερα τι μου συμβαίνει και τρόμαξα πάρα πολύ. Όταν το ξανάπαω, άρχισα να καταλαβαίνω ότι κάτι δεν πάει καλά και αποφάσισα ότι χρειαζόμουν ψυχανάλυση». Η παρουσιάστρια και ηθοποιός αποκάλυψε πως το αντιμετώπισε όλο αυτό με την βοήθεια του ψυχανάλυσης: «Τα τελευταία 5 χρόνια έχω κάνει το μεγαλύτερο δώρο που θα μπορούσα να κάνω στον εαυτό μου: την ψυχανάλυση».\nΗ Χριστίνα Λαμπίρη έχει παραδεχθεί ότι λεχει αντιμετωπίσει κρίσεις πανικού: «Έβγαινα ακόμα και στο μπαλκόνι του σπιτιού μου και πάθαινα κρίσεις πανικού. Είμαι στο Καρπενήσι και έχω ξυπνήσει γύρω στις 5.30 – 6 για την ανατολή, κι όπως κοιτάζω από το παράθυρο βλέπω τα βουνά, τον ουρανό και νόμιζα πως είχε κατέβει ο ουρανός, είχε αρχίσει η δύσπνοια» εκμυστηρεύτηκε στο Έτοιμο το πρωινό. «Η πρώτη φορά που έπαθα στη ζωή μου κρίση πανικού και δεν το ήξερα γιατί ήμουν πολύ μικρή ήταν περίπου 6-7 μήνες αφότου γέννησα τη Μαρίσα. Ήμουν πάρα πολύ στρεσαρισμένη και σε πολύ μικρή ηλικία, 24 ετών ξαφνικά να βρίσκεσαι μπροστά σε πάρα πολλές υποχρεώσεις. Δεν θα το ξεχάσω ποτέ, μέναμε στον 5ο όροφο και γενικά αισθανόμουν μια δυσφορία και λέω να βγω έξω να πάρω αέρα. Και βγαίνω στο μπαλκόνι να πάρω αέρα και γίνεται τρισχειρότερο όλο αυτό το πράγμα. Νόμιζα ότι ο ουρανός κατεβαίνει, ότι οι πολυκατοικίες με κλείνουν».\nΗ Γκουίνεθ Πάλτροου μέσα από το βιβλίο της αναφέρει στον κόσμο την πρώτη της επαφή με τις κρίσεις πανικού: «Ένα ηλιόλουστο απόγευμα στο Λονδίνο, την άνοιξη του 2011, πίστεψα πως πεθαίνω -όσο δραματικό κι αν ακούγεται! Είχα μόλις σερβίρει το μεσημεριανό στον κήπο του σπιτιού μας και είχα μια έντονη αίσθηση ότι λιποθυμώ. Δεν μπορούσα να σκεφτώ σωστά, είχα έναν διαπεραστικό πόνο στο κεφάλι, δεν μπορούσα να μιλήσω και ένιωθα ότι δεν μπορώ να αναπνεύσω. Σκέφτηκα ότι παθαίνω εγκεφαλικό». Είχε επεισόδιο ημικρανίας σε συνδυασμό με κρίση πανικού, είχε αναιμία και έλλειψη βιταμίνης D. Η ηθοποιός δήλωσε πως την βοήθησε πολύ να το ξεπεράσει η αλλαγή στην διατροφή της αφού ο γιατρός της συνέστησε να κόψει τον καφέ, το αλκοόλ, τη ζάχαρη, τα αυγά, το σιτάρι, το κρέας και τις κατεργασμένες τροφές ώστε να αποτοξινώσει τον οργανισμό της τουλάχιστον για τρεις εβδομάδες.\nΗ Ελένη Ράντου μιλησε στην εκπομπή «Η Γερμανού Ξανάρχεται»: «Έπαθα κρίση πανικού πάνω στη σκηνή και νόμιζα πως έπαθα η έμφραγμα ή εγκεφαλικό. Σταμάτησα την παράσταση και πήγα αμέσως στο νοσοκομείο. Όταν δέχεσαι ισχυρές πιέσεις ο οργανισμός κάπως ξεσπάει. Μετά την πρώτη κρίση πανικού για 2 χρόνια το πάθαινα συνέχεια». Επίσης, είπε πως είναι κάτι που αν εσύ ο ίδιος το ξεχάσεις σε ξεχνάει και αυτό σιγά-σιγά.\nH συγγραφέας Χρυσηίδα Δημουλίδου μίλησε για τις κρίσεις πανικού σε τηλεοπτική συνέντευξη, στο FTHIS: «Οι κρίσεις πανικού είναι ουσιαστικά η κατάρρευση του νευρικού συστήματος από άγχος ή από υπερκόπωση. Εγώ ταλαιπωρήθηκα πάρα πολύ. Πέθαινα. Πήγαινα στις καφετέριες και καθόμουν πάντα δίπλα στην πόρτα. Δεν μπορούσα να βγω από το σπίτι. Πήγαινα στο super market και παράταγα το καρότσι και έφευγα». Η συγγραφέας ταλαιπωρήθηκε από τις κρίσεις πανικού για οκτώ χρόνια και σήμερα το ελέγχει.\nΣε μια χαοτική περίοδο στη δουλειά το 2013, η Όπρα Γουίνφρεϊ έχε μια κρίση πανικού, την οποία περιγράφει στο Access Hollywood: «Στην αρχή ήταν κάπως σαν να επιταχύνω και ένα μούδιασμα και να πηγαίνω από το ένα στο άλλο και στο άλλο. Είπα αν δεν ηρεμήσω θα έχω σοβαρό πρόβλημα. Θυμάμαι έκανα κάποια voiceovers και γύριζα σελίδα σελίδα που ήταν πάρα πολύ βαρύ για τον εγκέφαλό μου!»\nΗ ηθοποιός Έμα Στόουν δήλωσε στη The Wall Street Journal ότι πριν γίνει ηθοποιός είχε κρίσεις πανικού. «Καθόμουν σε ένα φιλικό σπίτι, και πίστεψα ότι το σπίτι καιγόταν. Για τα επόμενα 3 χρόνια δεν σταματούσαν. Ρωτούσα τη μαμά μου πώς θα ήταν η μέρα -αν θα το ξαναπάθαινα- και ξαναρωτούσα μετά από 30 δευτερόλεπτα. Για να μην το ξαναπάθω».\nΗ σπαρακτική εξομολόγηση της Κιμ Μπέισινγκερ για τις κρίσεις πανικού, συγκλονίζει ακόμα και μετά από τόσα χρόνια. Έπαθε την πρώτη κρίση σε ένα κατάστημα τροφίμων, όπου έχασε τον κόσμο γύρω της. Όταν κατόρθωσε να γυρίσει σπίτι της έμεινε κλεισμένη για 6 μήνες, έχοντας πάθει αγοραφοβία. Δείτε την περιγραφή στο βίντεο:\nΗ Αντέλ; Μα η Αντέλ; Κι όμως η πιο πλούσια τραγουδίστρια της Βρετανίας έχει δηλώσει ότι έχει διαταραχή πανικού, και παθαίνει κρίσεις όταν είναι να εμφανιστεί σε πολυπληθή ακροατήρια… πάντα δηλαδή «Μια φορά στις Βρυξέλλες έκανα ρουκέτα εμετού πάνω σε έναν άνθρωπο.Απλά προσπαθώ να το υποφέρω. Δεν μου αρέσουν οι ζωντανές εμφανίσεις.» Μάλιστα τη βοήθησε να το ξεπεράσει η Μπιγιονσέ.\nΗ Κιμ Καρντάσιαν δήλωσε ότι παλεύει με τις κρίσεις πανικού μετά από την πρόσφατη ληστεία στο ΠΑρίσι. Η 36χρονη τηλεπερσόνα δεν μπορεί να ξεχάσει την τραυματική εμπειρία αν και δήλωσε στο ριάλιτι Keeping Up With the Kardashians της Κυριακής ότι είχε ξαναπάθει κρίσεις πανικού και βλέπει ειδικό για να τις αντιμετωπίσει. «Ακόμα και όταν οδηγώ, δεν πάω μόνο από την εθνικήγιατί σκέφτομαι τι θα γίνει άμα ντελαπάρω. Σκέφτομαι συνεχώς τα ατυχήματα».\nΜια πανέμορφη σταρ γεμάτη αυτοπεποίθηση, η Σκάρλετ Τζοχάνσον έχει δηλώσει ότι υποφέρει από κρίσεις πανικού πριν βγει στα γυρίσματα. Έχει όμως μια ευχάριστη ιστορία να μας διηγηθεί. «Είπα στον εαυτό μου, κοίτα, δεν υπάρχει περίπτωση αυτό να συνεχιστεί για άλλες 5 εβδομάδες. Ας προσπαθήσω να μάθω να καλμάρω τον εαυτό μου. Και αυτό ακριβώς κάνω».


Razer: Εξαγόρασε τον κατασκευαστή smartphones Nextbit | Techblog.gr\nΤρίτη, 31/01/2017 · Λορένα Σιούτη RAZER Star\nΣτην επίσημη ανακοίνωση αναφέρεται ότι η Razer απέκτησε την πλειοψηφία της ακίνητης περιουσίας της Nextbit Systems Inc μαζί με τη διοίκηση και τους υπαλλήλους της. Όμως δεν δίνονται λεπτομέρειες σχετικά με το πόσο κόστισε το deal, που έκλεισε 27 Ιανουαρίου.\nΓια όσους δεν το γνωρίζουν, να σημειωθεί ότι η Nextbit ιδρύθηκε από πρώην μέλη της ομάδας του Android και πρώην επικεφαλής του τμήματος design της HTC. H εταιρεία ανακοίνωσε πέρσι το πρώτο της smartphone, το Nextbit Robin, αφού είχε πρώτα μπει για χρηματοδότηση στο Kickstarter καταφέροντας να μαζέψει 1.362.343 δολάρια, ενώ στόχος ήταν τα 500.000 δολάρια. Αυτό που έκανε το Robin να ξεχωρίζει ήταν ότι αποθηκεύει τα δεδομένα που δεν χρησιμοποιείτε συχνά, στο cloud, και τα επιστρέφει όταν εσείς το ζητήσετε. Όλες αυτές οι πληροφορίες αποθηκεύονται στα 100GB cloud storage που δίνει η εταιρία δωρεάν σε κάθε χρήστη.\nΟ CEO της Nextbit, Tom Moss επεσήμανε ότι ακόμη και μετά την εξαγορά, ολόκληρη η ομάδα της εταιρείας θα παραμείνει. Η Nextbit θα λειτουργεί ως ανεξάρτητη εταιρεία, ενώ η συμφωνία με την Razer θα τη βοηθήσει να έχει πρόσβαση σε περισσότερους πόρους. Η ομάδα της εταιρείας θα παραμείνει στο San Francisco και δεν θα αναμειχθεί με εκείνη της Razer.\nnextbit robin 199$ nexbit robin razer edition 500$\nΌχι εντάξει μου άρεσε αυτήν η είδηση ελπίζω να βγει κανένα gaming τηλέφωνο ή περιφερειακό που αποθηκεύει προτημησεις μέσω cloud.


Tα ζώδια σήμερα Κυριακή 6 Ιουνίου - Polis 24 Polis 24\nTα ζώδια σήμερα Κυριακή 6 Ιουνίου\n6 Ιουνίου, 2021 Featured, Lifestyle comments\nΗ Σελήνη κάνει την είσοδο της στο ζώδιο του Ταύρου, και τα χαρακτηριστικά θα είναι σταθερότητα, αισθησιασμός, ισορροπία και χαλάρωση. Σε θέματα επαγγελματικής και οικονομικής φύσης διστακτικότητα θα υπάρξει για ρίσκα και ανάληψη πρωτοβουλιών, στόχος θα είναι η σταθεροποίηση η εξασφάλιση και η κατοχύρωση. Ανοιχτός θα είναι ο δρόμος για οικονομικές συναλλαγές και αγοραπωλησίες, κάποιοι θα καταφέρουν να αποκτήσουν υλικά αγαθά που από καιρό έχουν κατά νου.\nΣτον αισθηματικό τομέα ζευγάρια που διατηρούν σταθερή σχέση δεν αποκλείεται να μιλήσουν για το θέμα της δέσμευσης ή της συγκατοίκησης, θα εκδηλωθεί ανάγκη για αποκατάσταση. Οι ελεύθεροι φλερτάρετε, προσεγγίστε, στην περίπτωση που υπάρξουν νέες γνωριμίες θα έχουν τη δυνατότητα να προχωρήσουν σταδιακά σε σχέση.\nΠροσοχή θα πρέπει να δοθεί στο τετράγωνο της Σελήνης με τον Άρη και τον Πλούτωνα, δεν θα λείψουν οι εντάσεις και οι εκνευρισμοί, οι εξουσιαστικοί χαρακτήρες θα πρέπει να προσέξουν πολύ καλά τις αντιδράσεις και τις εσωτερικές τους τάσεις. Στον εργασιακό τομέα ενδεχομένως κάποιοι να προσπαθήσουν να επιβληθούν, ο λανθασμένος τρόπος θα φέρει εντάσεις ίσως και ρήξεις.\nΤο εξάγωνο της Σελήνης με τον Δία και την Αφροδίτη είναι μία θετική όψη, έμφαση θα δοθεί στις κοινωνικές επαφές, άνοιγμα θα υπάρξει για ενδιαφέρουσες γνωριμίες. Δημιουργικές θα είναι οι συναντήσεις και οι συναναστροφές, οι διαθέσεις θα είναι συγκαταβατικές θα βοηθήσουν να δοθεί ώθηση στις σχέσεις.\nNext article Ιράκ: Καταρρίφθηκαν δύο drone που πετούσαν πάνω από βάση με Αμερικανούς στρατιώτες\nPrevious article Μύκονος: Το σχέδιο της ΕΛ.ΑΣ για τα κορονοπάρτι - Αποκαλύψεις για τη μαφία της κοκαΐνης